GBE BUBU Albanian Amharic Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Myanmar Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian Vietnamese\nƲufɔku Dzedze—Èle Dediea?\n“Ʋukuku ŋuti ɖaseɖiɖi nyui le asinye, eyata mehiã be matsi dzi ɖe ʋufɔku ŋu o.” “Sɔhɛwo kple amesiwo meɖɔa ŋu ɖo le ʋukuku me o ye dzea afɔku.” Ame geɖe buna be ʋufɔku madzɔ ɖe yewo dzi gbeɖe o. Alea nèsena le ɖokuiwò mea? Ðe nènye amesi mate ŋu adze ʋufɔku bɔbɔe oa?\nAKƆNTABUBUWO fia be ne dukɔ deŋgɔ mee nèle la, ke ele bɔbɔe be nàte ŋu axɔ abi le ʋufɔku aɖe me zi ɖeka ya teti le wò agbe me. Le ame geɖe gome la, afɔku mawo kplɔa wo yia ku mee. Fifia la, amesiwo wu miliɔn afã ye kuna toa ʋufɔku dziŋɔwo me le xexeame godoo ƒe sia ƒe. Ðewohĩ amesiwo ku le ƒe si va yi me susui be madzɔ ɖe yewo dzi akpɔ gbeɖe o. Nukae nàte ŋu awɔ be nàɖe ʋufɔku dzedze dzi akpɔtɔ? Mɔxexe ɖe enu enye nu vevitɔ. De ŋugble le alesi nàte ŋu axe mɔ na afɔku siwo akɔlɔ̃edɔdɔ kple tsitsi ƒe nugbegblẽ le ame ŋu ate nu ahe vɛ ŋu kpɔ.\nƲukula si Dɔa Akɔlɔ̃e\nƲukukuŋutinunyala aɖewo gblɔ be ʋukula si dɔa akɔlɔ̃e ate ŋu adze afɔku abe ʋukula si mu aha ene. Nyatakakawo ɖee fia be akɔlɔ̃edɔdɔ le afɔku manyagblɔwo hem vɛ. Agbalẽ si nye Fleet Maintenance & Safety Report gblɔ nyitsɔ laa be le ƒe ɖeka ko me la, woka nya ta le ʋukula 1 le 12 ɖesiaɖe me ŋu le Norway be wonɔa akɔlɔ̃e dɔm esime wonɔ ʋu kum. The Star, si nye nyadzɔdzɔgbalẽ si wotana le Johannesburg, South Africa, gblɔ be ʋukulawo ƒe nutikɔname ye hea ʋuwo ƒe gokpekpe kple wo nɔewo ɖeka le etɔ̃ ɖesiaɖe me vɛ le dukɔ ma me. Nyatakaka siwo tso dukɔ bubuwo me hã ɖee fia be nutikɔname le nu gblẽm le ʋukulawo ŋu le afisiafi. Nukae nana ʋukula gbogbowo dɔa akɔlɔ̃e?\nEgbegbe ƒe gbesiagbegbenɔnɔ si yɔ fũ kple hloloetsotso nye kuxiawo dometɔ ɖeka. Newsweek magazine ka nya ta nyitsɔ laa be Amerikatɔwo ƒe “alɔ̃dɔdɔ dzi ɖe kpɔtɔ gaƒoƒo ɖeka kple afã zã ɖesiaɖe wu alesi wònɔ le ƒe alafa 20 sia ƒe gɔmedzedze—eye kuxia agate ŋu agblẽ ɖe edzi.” Nuka gbɔe wòtso? Magazine sia gblɔ alɔ̃dɔdɔŋununyala Terry Young ƒe nya siwo wògblɔ be: “Amewo bua alɔ̃dɔdɔ be enye nusi dzi woate ŋu aŋe aɖaba aƒu bɔbɔe. Wobunɛ be enye dɔ sesẽ wɔwɔ kple kalẽwɔwɔ be woaɖe alɔ̃dɔdɔ dzi akpɔtɔ.”\nWogblɔnɛ be ehiã be amesiame nadɔ alɔ̃ gaƒoƒo ade kple afã va ɖo gaƒoƒo asieke zã sia zã. Ne amewo te nusia wo ɖokui la, nusi woyɔna be “alɔ̃tsiameŋu” va nɔa fu wɔm wo. Habɔbɔ si nye AAA Dɔdzikpɔha na Ʋukulawo ƒe Dedienɔnɔ ƒe nyatakaka si wòta gblɔ be: “Alɔ̃dɔdɔ si dzi woatso aɖabaƒoƒo 30 alo 40 le zã ɖesiaɖe me hena kwasiɖa blibo ate ŋu ana woanyi alɔ̃dɔdɔ ƒe fe gaƒoƒo 3 va ɖo 4 kaka kwasiɖa ƒe nuwuwu naɖo, si ate ŋu ana alɔ̃ natsɔ ame bɔbɔe le ŋkeke me.”\nƔeaɖewoɣi la, zã ɖeka ƒe alɔ̃dɔdɔ aɖi ɖe eme nyuie ate ŋu atsi ŋuwò. Alɔ̃madɔmadɔ, ɖevi si dze dɔ gbɔ kpɔkpɔ, alo nu bubu aɖe siwo ŋu màte ŋu awɔ naneke le o ate ŋu axɔ alɔ̃ le asiwò. Ðewohĩ àkpɔe be ana alɔ̃ nàtsɔ wò le ʋu me le ŋufɔke. Nukae wòle be nàwɔ ne edzɔ alea?\nZi geɖe la nusiwo amewo tsɔ kpɔa egbɔ abe kɔfi nono, fesre ʋuʋu, aŋekpetike ɖuɖu, alo numeɖenu aɖe ɖuɖu ene mate ŋu ana nànɔ ŋu o. Nusiwo woyɔna be egbɔkpɔnu siawo dometɔ aɖeke mate ŋu akpɔ kuxia gbɔ ŋutɔŋutɔ o. Nusi wòle be nàwɔ koe nye be nàdɔ alɔ̃. Eyata nukatae màdze agbagba adɔ alɔ̃ vie le ŋkeke me o. The New York Times doe ɖa be: “Ðiɖiɖemeɣi ƒe alɔ̃dɔdɔ le dɔwɔŋkeke dzi megawu aɖabaƒoƒo 30 o; alɔ̃dɔdɔ wòagbɔ aɖabaƒoƒo ma ŋu ate ŋu ana woage ɖe alɔ̃ me ʋĩ, eye nyɔnyɔ tso alɔ̃me nasesẽ.” Alɔ̃dɔdɔ vie ate ŋu ana nàtsi megbe hafi aɖo afisi yim nèle ya, gake ate ŋu akpɔ wò agbe ta.\nAlesi nènɔa agbee ate ŋu ana nàzu ʋukula si dɔa akɔlɔ̃e bɔbɔe. Ðe nèzãa Internet gaƒoƒo geɖea, alo nènɔa ŋu zã blibo nɔa television kpɔma? Ðe nèdea hadomekpekpe siwo yia edzi ʋuu vaseɖe ŋufɔkea? Mègana nuwɔna mawo nana alɔ̃ natsi ŋuwò o. Fia nyanu Salomo te gbe ɖe asixɔxɔ si le “gbɔɖeme asiʋlo ɖeka” ŋu la dzi.—Nyagblɔla 4:6.\nWotsi Gake Nuteƒekpɔkpɔ Su Wo Si\nZi geɖe la ʋukula tsitsiwoe nyea amesiwo si nuteƒekpɔkpɔ le wu. Gawu la, nu suesuewo me koe woɖea ŋu ɖi le eye wonya woƒe ŋutete ƒe seɖoƒewo. Gake mefia be ʋukula tsitsiwo mate ŋu adze ʋufɔku o. Nyateƒee wònye be woate ŋu adze afɔku bɔbɔe esi wole tsitsim. Magazine si nye Car & Travel, si wotana le United States ka nya ta be: “Amesiwo xɔ wu ƒe 70 ye ƒo ƒu wɔ dukɔa me tɔwo dometɔ 9 le alafa me, gake wo dometɔ 13 le alafa mee kpɔa ʋufɔku dziŋɔwo.” Nublanuitɔe la, ame tsitsiwo va le agbɔ sɔm le amesiwo tsɔa ʋu kpea go kple ʋu bubuwo la dome.\nBu nya siwo Myrtle, si xɔ ƒe 80 gblɔ ŋu kpɔ. * Ele ʋu kum anɔ ƒe 60 sɔŋ enye si va yi gake mekpɔ ʋufɔku kpɔ o. Ke hã ele kuxi siwo tsitsi hena vɛ me tom abe alesi wòdzɔna ɖe ame bubuwo dzi ene—kuxi siwo ate ŋu ana wòadze afɔku bɔbɔe. Egblɔ na Nyɔ! ŋlɔlawo nyitsɔ laa be: “Ne èle tsitsim la, nusianu [siwo dome ʋukuku hã le] va sesẽna.”\nNukae wòwɔ tsɔ ɖe ʋufɔku dzedze dzi kpɔtɔ? Myrtle gblɔ be: “Esi ƒeawo va nɔ yiyim la, mewɔ tɔtrɔwo be wòasɔ kple nye ƒexɔxɔ.” Le kpɔɖeŋu me, eɖe ɣeyiɣi si wòzãna tsɔ kua ʋui dzi kpɔtɔ, vevietɔ le zã me. Tɔtrɔ sue sia si wòwɔ la le kpekpem ɖe eŋu si wɔe be mahiã be wòaɖe asi le ʋukuku ŋu keŋkeŋ o.\nTogbɔ be nya sia sese tena ɖe amewo dzi hã la, tsitsi nye nusi gblẽa nu geɖe ŋutɔ le amesiame ŋu. (Nyagblɔla 12:1-7) Lãmegbegblẽ vovovowo doa mo ɖa, míewɔa nu blewuu, eye míegakpɔa nu nyuie o—esiawo katã ate ŋu ana ʋukuku dzidzedzetɔe nasesẽ. Gake tsitsi ɖeɖe mewɔe be ʋukula megadze na ʋukuku o. Nusi le vevie enye alesi ʋukula wɔa nui ne ele ʋu kum. Dzesidede nɔnɔme siwo trɔ le míaƒe lãmesẽnyawo gome kple asitɔtrɔ siwo sɔ la wɔwɔ le míaƒe gbesiagbe nuwɔnawo me ate ŋu akpe ɖe mía ŋu geɖe ne míele ʋu kum.\nAte ŋu anye be màde dzesii ya o, gake alesi nèkpɔa nui la le tɔtrɔm. Ne èle tsitsim la, wò ŋkuwo nɔa miamiãm eye wò ŋkuviwo hiã keklẽ geɖe. Agbalẽvi si nye The Older and Wiser Driver gblɔ be: “Ʋukula si xɔ ƒe 60 hiã kekeli si ƒewuivi hiã ƒe teƒe etɔ̃, ŋkua ƒe tɔtrɔ wɔwɔ tso kekeli me yi viviti me didina zi gbɔ zi eve.” Tɔtrɔ siawo siwo yia edzi le míaƒe ŋkuwo dzi ate ŋu ana ʋukuku le zã me nasesẽ.\nHenry xɔ ƒe 72 eye mekpɔ ʋufɔku le ʋukuku ƒe 50 kple edzivɔ me kpɔ o. Esi ƒeawo va nɔ yiyim la, eva nɔ dzesi demee be ʋu bubu ƒe akaɖiwo ƒe keklẽ nana ʋukuku sesẽna na ye. Esi wodo eƒe ŋkuwo kpɔ emegbe la, eva kpɔe be yehiã na gaŋkui siwo wowɔ be wòaɖe ʋuwo ƒe akaɖiwo ƒe keklẽ le zã me dzi akpɔtɔ. Henry gblɔ be, “Ʋukuku le zã me megasesẽ azɔ o.” Le eya gome la, tɔtrɔ sue sia wɔwɔ ɖe vi nɛ geɖe le eƒe ʋukuku me. Gake le ame bubuwo abe Myrtle ene gome la, egbɔkpɔnua koe nye be wòadzudzɔ ʋukuku keŋkeŋ.\nTsitsi hã kpɔa ŋusẽ ɖe ɣeɣiɣi didi si woatsɔ atrɔ ɖe nuwo gbɔ kpɔkpɔ ŋui dzi. Ame tsitsiwo ate ŋu adze nunya eye woadze aɖaŋu wu ɖeviwo. Gake zi geɖe alesi amea tsii la, zi nenemae wòahiã be wòazã ɣeyiɣi geɖe atsɔ atrɔ ɖe nyatakakawo ŋu ahawɔ wo dzii. Esia nana ʋukuku sesẽna ɖe edzi, esi se siwo ku ɖe ʋukuku kple ʋumɔwo ŋu nɔa tɔtrɔm ɣesiaɣi ta. Ele be woawɔ nu ɖe nɔnɔme siawo ƒe tɔtrɔ ŋu kpata ne eva hiã be woaɖe afɔ si sɔ ɖe ɣeyiɣi dzi.\nMagazine si nye Car & Travel ka nya ta be, “ʋufɔku dziŋɔ siwo ʋukula tsitsiwo kpɔna edziedzi enye alesi wokua ʋu toa dzesifianu siwo le mɔ dzi ŋu mɔfiame dzimawɔmawɔ kabae.” Nuka gbɔe wòtsona? Nyatakaka ma ke yi edzi be: “Edze abe . . . kuxia kuna ɖe alesi wòle be ʋukula tsitsi nawɔ nu ɖe nyatakaka vovovo siwo le eƒe miãkpa dzi kple ɖusikpa dzi ŋu hafi age ɖe mɔdzeve aɖe me la ŋu ene.”\nNukae nàwɔ ne mète ŋu trɔna ɖe nɔnɔmeawo ŋu kaba o? Ðɔ ŋu ɖo ne èle mɔdzevewo gogom. Nà ŋkutsatsa le mɔ me zi eve hafi ayi ʋukuku dzi nazu numame na wò. Ðɔ ŋu ɖo vevie ne èle mɔ xam. Tɔtrɔ le mɔdzevewo dzi ate ŋu ahe afɔku vɛ, vevietɔ ne ʋuwo gbɔna tso mɔ si dzi nàge ɖo.\nAfɔku 40 le alafa me siwo dzɔna le mɔdzevewo dzi le United States nyea ʋukula siwo xɔ wu ƒe 70 siwo nɔa tɔtrɔm be yewoayi miãkpa dzi. Habɔbɔ si nye AAA Dɔdzikpɔha na Ʋukulawo ƒe Dedienɔnɔ ɖo aɖaŋu na ʋukula siwo le dukɔ ma me be: “Ɣeaɖewoɣi la ate ŋu anyo wu be nàdze ato ɖusikpa dzi zi etɔ̃ ahaɖo afisi nèyina dedie wu tɔtrɔ to miãkpa dzi zi ɖeka.” Àte ŋu awɔ gɔmeɖose sia dzi alesi wòasɔ ɖe mia gbɔ nɔnɔmewo nu. Nuŋububu do ŋgɔ ana nàƒo asa na afɔku dzedze le mɔdzevewo dzi.\nNyametsotso aɖe si Ŋu Wòle Be Nàbu\nNukae ate ŋu akpe ɖe ŋuwò be nàdzro wò ʋukuku ŋutetewo me kpɔ? Ðewohĩ àte ŋu abia tso xɔlɔ̃ alo ƒometɔ aɖe si ŋu nèdea bubui si be wòaɖo ʋua kpli wò ale be wòate ŋu alé ŋku ɖe wò ʋukuku ŋutetewo ŋu. Emegbe nàɖo to nyuie ase nya siwo wòagblɔ. Àte ŋu ana woafia ʋukuku si me woléa ŋku ɖe dedienɔnɔ ŋu le hã wò. Ʋukuku fiafia habɔbɔ geɖewo wɔa ɖoɖo ɖe ʋukuku fiafia ʋukula tsitsiwo ŋu. Nɔnɔme eve alo esi wu nenema si me wòsusɔ vie nàdze afɔku me toto ate ŋu anye dzesi si le fiafiam be wò ʋukuɖaŋuwo meganyo tututu abe alesi wònɔ va yi tsã o.\nLe ɣeyiɣi aɖe megbe la, anye nusi me nunya anɔ eye wòasɔ wu be nàdzudzɔ ʋukuku keŋkeŋ. Esia ate ŋu anye nyametsotso si ate ɖe dziwò. Myrtle, si míeyɔ va yi, nyae be ɣeyiɣi aɖe li gbɔna si me wòle be yeadzudzɔ ʋukuku kura. Esi ɣeyiɣia nɔ aƒe tum la, eva nɔ ʋu ɖom kple ame bubuwo geɖe wu esi eya ŋutɔ nakui. Aleke wòse le eɖokui me esi wòna be ame bubuwo naku eyama? Egblɔ be, “Nana be ame bubu naku wò naa dzi dzɔa ame esi nu magati kɔ na wò le ʋukuku me ta o.”\nNe èbu eŋu nyuie vɔ megbe la, àva se le ɖokuiwò me nenema ke. Nuƒeƒle, kuxi suesuewo gbɔ kpɔkpɔ, mɔzɔzɔ ayi teƒeteƒewo kple kpekpewo yiyi ɖekae kple xɔlɔ̃ aɖe ate ŋu anye nusi me vivisese le. Ðewohĩ xɔlɔ̃ aɖe ate ŋu azã wò ʋu atsɔ akɔ wò. Mɔzɔzɔ alea le dedie wu eye vivisese nɔa eme wu be wò ɖeka nàyi. Hahoo ʋuɖoɖo le afisi wòanya wɔ le hã nye tiatia nyui bubu si nàte ŋu awɔ. Vevienyenye si le ŋuwò menɔ te ɖe wò ʋukuɖaŋu dzi o. Nɔnɔme nyui siwo le asiwò ye na nèxɔ asi ŋutɔŋutɔ na wò ƒometɔwo kple xɔlɔ̃wo—kple Mawu siaa.—Lododowo 12:2; Romatɔwo 14:18.\nÈɖanye ame tsitsi alo sɔhɛ o, èɖanye ʋukula si si nuteƒekpɔkpɔ le alo ʋukula yeye o, àte ŋu adze ʋufɔku bɔbɔe. Ele be nànya agbanɔamedzi gã siwo kpe ɖe ʋukuku ŋu. Ðɔ ŋu ɖo be nàɖe ʋufɔku dzedze dzi akpɔtɔ. Esia wɔwɔ ana nàkpɔ ɖokuiwò kple ame bubuwo ƒe agbe ta le etsɔ si gbɔna me.\n^ mm. 13 Míetrɔ ŋkɔ siwo le nyati sia me.\nKpɔ egbɔ be nèdɔ alɔ̃ wòsu wò nyuie le zã me\nAlɔ̃dɔdɔ vie le ŋkeke me ate ŋu ana nàtsi megbe ya, gake ate ŋu akpɔ amewo ƒe agbe ta\nƲukula tsitsiwo kpɔ nuteƒe geɖe gake wodoa go kuxi tɔxɛwo hã\nViɖe geɖe le ʋuɖoɖo kple zɔhɛ aɖe me\nƉoe Ɖe Amewo Ɖoe Ɖe Amewo Ʋufɔku Dzedze—Èle Dediea?\ng02 9/8 axa 12-14


Luka 15 | Biblia Le Internet Dzi | Xexe Yeye Gɔmeɖeɖe\nAlẽ búbu la ŋuti lododo (1-7)\nGaku si bu ŋuti lododo (8-10)\nVi búbu la ŋuti kpɔɖeŋu (11-32)\n15 Ke adzɔxɔlawo kple nu vɔ̃ wɔlawo katã nɔa egbɔ vam be yewoaɖo toe.+ 2 Eye Farisitɔwo kple agbalẽfialawo lĩ liʋiliʋĩ be: “Ame sia xɔa nu vɔ̃ wɔlawo heɖua nu kpli wo.” 3 Eye wòdo lo sia na wo be: 4 “Mia dometɔ ka sie alẽ alafa ɖeka le, eye ne wo dometɔ ɖeka bú la, magblẽ blaasieke vɔ asieke la ɖe gbedzi, eye wòayi aɖadi esi bú la va se ɖe esime wòakpɔe oa?+ 5 Ne ekpɔe la, akɔe ɖe abɔta kple dzidzɔ. 6 Eye ne eɖo aƒe me la, ayɔ exɔlɔ̃wo kple eƒe aƒelikawo aƒo ƒu ahagblɔ na wo be, ‘Mikpɔ dzidzɔ kplim, elabena mekpɔ nye alẽ si bú la.’+ 7 Mele egblɔm na mi be, nenema kee woakpɔ dzidzɔ geɖe le dziƒo le nu vɔ̃ wɔla ɖeka si trɔ dzi me la ŋuti+ wu ɖe ame dzɔdzɔe blaasieke vɔ asieke siwo mehiã na dzimetɔtrɔ o la ŋuti. 8 “Alo nyɔnu ka sie drakma* ewo anɔ, eye ne ebú drakma* ɖeka la, masi akaɖi, eye wòakplɔ eƒe aƒea me ahadii nyuie va se ɖe esime wòakpɔe oa? 9 Eye ne ekpɔe la, ayɔ exɔlɔ̃wo* kple eƒe aƒelikawo aƒo ƒu ahagblɔ na wo be, ‘Mikpɔ dzidzɔ kplim, elabena mekpɔ nye drakma* si bú la.’ 10 Mele egblɔm na mi be, nenema kee mawudɔlawo kpɔa dzidzɔ le nu vɔ̃ wɔla ɖeka si trɔ dzi me la ŋuti.”+ 11 Eye wògblɔ be: “Viŋutsu eve le ŋutsu aɖe si. 12 Eye ɖevitɔa gblɔ na fofoa be, ‘Fofo, tsɔ nunɔamesiawo ƒe akpa si nye tɔnye la nam.’ Ale wòma eƒe nunɔamesiwo na wo. 13 Le ŋkeke ʋɛ aɖewo megbe la, ɖevitɔ la ƒo eƒe nuwo katã nu ƒu hezɔ mɔ yi dukɔ didi aɖe me, eye wògblẽ eƒe nunɔamesiwo dome le afi ma to agbe baɖa nɔnɔ me. 14 Esi wòzã nuawo katã vɔ la, dɔ gã aɖe to le dukɔ ma me godoo, eye hiã tui. 15 Eyi ɖatsɔ eɖokui lé ɖe dukɔ ma me tɔ aɖe gɔ̃ hã ŋu, eye wòdɔe ɖe eƒe agble me be wòanyi hawo.+ 16 Eye wòdina be woatsɔ hawo ƒe nuɖuɖu ana ye, ke ame aɖeke menaa nanekee o. 17 “Esi wònyɔ le eɖokui me la, egblɔ be, ‘Nuɖuɖu bɔ ɖe fofonye ƒe apadɔwɔlawo gɔ̃ hã si hafi nye ya mele afii le kukum le dɔwuame ta! 18 Matso ayi fofonye gbɔ ahagblɔ nɛ be: “Fofo, mewɔ nu vɔ̃ ɖe dziƒo* ŋu kple ŋutiwò. 19 Nyemegadze be nàyɔm be viwò o. Wɔm abe wò apadɔwɔlawo dometɔ ɖeka ene.”’ 20 Ale wòdze mɔ yina fofoa gbɔ. Esi wòle mɔ dzi ʋĩi gbɔna la, fofoa kpɔe, eye eƒe nu wɔ nublanui nɛ, ale wòƒu du yi ɖawɔ atuu nɛ* hegbugbɔ nu nɛ lɔlɔ̃tɔe. 21 Eye via gblɔ nɛ be, ‘Fofo, mewɔ nu vɔ̃ ɖe dziƒo ŋu kple ŋutiwò.+ Nyemegadze be nàyɔm be viwò o.’ 22 Ke fofoa gblɔ na eƒe kluviwo be, ‘Netsɔ, mitsɔ awu ʋlaya nyuitɔ va do nɛ, mide asigɛ asi nɛ, eye mido afɔkpa nɛ. 23 Eye milé nyitsui dami la vɛ, miwui, eye mina míaɖu nu akpɔ dzidzɔ, 24 elabena vinye sia ku, eye wògagbɔ agbe;+ ebú, eye wogakpɔe.’ Eye wode asi dzidzɔkpɔkpɔ me. 25 “Ke via tsitsitɔ yi agble, esi wòtrɔ gbɔna eye wògogo aƒea la, ese haƒoƒo kple ɣeɖuɖu. 26 Eya ta eyɔ subɔviawo dometɔ ɖeka hebia nu si le edzi yim lae. 27 Eɖo eŋu nɛ be, ‘Nɔviwò trɔ gbɔ, eye fofowò wu nyitsui dami la, elabena egakpɔe le lãmesẽ me.’* 28 Ke edo dziku, eye medi be yeayi aƒea me o. Eye fofoa do go va ɖe kuku nɛ. 29 Ke egblɔ na fofoa be, ‘Kpɔ ɖa, mesubɔ wò ƒe geɖe, eye nyemeda wò se dzi zi ɖeka pɛ hã kpɔ o, evɔ mèna gbɔ̃vi ɖekam kpɔ be nye kple xɔ̃nyewo míado dzidzɔ na mía ɖokui o. 30 Ke esi viwò sia, si gblẽ wò nunɔamesiwo dome kple gbolowo gbɔ va ko la, èwu nyitsui dami la nɛ.’ 31 Egblɔ nɛ be, ‘Vinye, èle gbɔnye ɣesiaɣi, eye nu siwo katã le asinye la, tɔwòe wonye. 32 Gake ɖeko wòle be míakpɔ dzidzɔ ahatso aseye, elabena nɔviwò sia ku, eye wògagbɔ agbe; ebú, eye wogakpɔe.’”\n^ Kpɔ Megbenyawo B14.\n^ Alo, “nyɔnu siwo nye exɔlɔ̃wo.”\n^ Alo, “Mawu.”\n^ Egɔmeɖeɖe tẽe, “ɖadze eƒe kɔ dzi.”\n^ Alo, “wòle dedie.”


Yehowa Le Megbe Na Míaƒe Xexea Me Godoo Nufiafiadɔa | Nusɔsrɔ̃\nGBE BUBU Afrikaans Cakchiquel Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Italian Kikongo Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Ngabere Nzema Portuguese Quechua (Ancash) Quechua (Ayacucho) Sepedi Sesotho (Lesotho) Setswana Spanish Swati Tahitian Tlapanec Totonac Tsonga Twi Umbundu Venda Xhosa Zulu\n“Nye Yehowa, wò Mawu, enye ame si fia nu si nyo na wò la wò, nyee akplɔ wò to mɔ, si dzi nàto la.”—YESAYA 48:17.\nAkpa kae Yehowa Ðasefowo wɔ le Biblia la gɔme ɖeɖe me?\nAleke ŋutifafaɣiwo ɖe vi na míi, eye aleke ŋgɔyiyi si xexea wɔ le mɔzɔnyawo me hã kpe ɖe mía ŋui?\nNutovɛ kawoe le vi ɖem na mí le gbeƒãɖeɖe nya nyuia me?\n1. Nu kawoe na gbeƒãɖeɖedɔa menɔ bɔbɔe o?\nESI Yehowa ƒe amewo dze gbeƒãɖeɖe nya nyuia gɔme ƒe 130 kple edzivɔe nye esia la, woto nɔnɔme sesẽ geɖe me. * (Kpɔ etenuŋɔŋlɔa.) Abe ale si wònɔ le ƒe alafa gbãtɔ me Kristotɔwo gome ene la, ƒuƒoƒo sue aɖe koe wonye eye woƒe gbedeasia mesɔ to me na ame geɖe o. Ame aɖewo hã bu wo be womede suku yi ŋgɔ o. Emegbe esi wonya Satana ɖo ɖe anyigba dzi la, amewo ti wo yome vevie. (Nyaɖeɖefia 12:12) Gake tso ɣemaɣi va se ɖe fifia la, woyi edzi le gbeƒã ɖem le ‘ŋkeke mamlɛ’ siawo “siwo me nɔnɔ sesẽ” me.—2 Timoteo 3:1.\n2. Aleke Yehowa le kpekpem ɖe mía ŋu be míawɔ gbeƒãɖeɖedɔa?\n2 Yehowa le megbe na eƒe amewo eye wòle kpekpem ɖe wo ŋu. Edi be woaɖe gbeƒã nya nyuia le xexe bliboa katã me, eya ta maɖe mɔ naneke natɔ te dɔa o. Ekpe ɖe eƒe amewo ŋu wole esubɔm le mɔ si dzea eŋu nu esi wòɖe wo ɖe vovo tso alakpasubɔsubɔ gbɔ. Ewɔ esia le blema hã esi wòna Israel-viwo trɔ gbɔ tso aboyo me le Babilon. (Nyaɖeɖefia 18:1-4) Nu siwo Yehowa le mía fiam la le vi ɖem na mía dometɔ ɖe sia ɖe. Ele kpekpem ɖe mía ŋu be míanɔ anyi kple mía nɔewo le ŋutifafa me, eye wòle hehe nam mí be míafia nu amewo. (Xlẽ Yesaya 48:16-18.) Togbɔ be Yehowa le megbe na míaƒe dɔa hã la, mefia be etrɔa xexemenudzɔdzɔwo ɣesiaɣi ale be míate ŋu aɖe gbeƒã o. Enye nyateƒe be xexemenudzɔdzɔ aɖewo de mía dzi le gbeƒãɖeɖedɔa wɔwɔ me ya. Gake wogatia mía yome, eye míedoa go kuxi bubu siwo Satana ƒe xexea hena vɛ. Eya ta esi Yehowa le megbe na mí ta koe míete ŋu le gbeƒãɖeɖedɔa wɔm ɖo.—Yesaya 41:13; 1 Yohanes 5:19.\n3. Aleke nyagblɔɖi si le Daniel ƒe agbalẽa me va eme?\n3 Daniel gblɔe ɖi be le nuwuɣia la, ame geɖewo ase Biblia me nyateƒea gɔme. (Xlẽ Daniel 12:4.) Ɣeyiɣi kpui aɖe do ŋgɔ na ‘nuwuɣia’ ƒe gɔmedzedze la, Yehowa kpe ɖe eƒe amewo ŋu wose Biblia me nufiafia veviwo gɔme eye wogbe nu le Kristodukɔa ƒe alakpanufiafiawo gbɔ. Egbea Yehowa ƒe amewo le Biblia me nyateƒea fiam le xexea me godoo. Edze ƒãa be nyagblɔɖi si le Daniel ƒe agbalẽa me va eme. Ame miliɔn enyi kloe srɔ̃ nyateƒea eye wole efiam ame bubuwo. Ke nu kawoe le kpekpem ɖe Yehowa ƒe amewo ŋu egbea be woaɖe gbeƒã le xexea me katã?\nBIBLIA LA GƆME ÐEÐE\n4. Kaka ƒe 1900 naɖo la, gbegbɔgblɔ neni mee Biblia la nɔ?\n4 Egbea Biblia le ame akpa gãtɔ si, eye esia kpena ɖe mía ŋu le nufiafia wo me. Gake ɣeaɖeɣi va yi la, nuwo menɔ alea o. Le ƒe alafa geɖe siwo va yi me la, Kristodukɔa ƒe hakplɔlawo medi be amewo naxlẽ Biblia o. Woti ame siwo xlẽe yome, eye wowu ame siwo dze agbagba be yewoaɖe egɔme la dometɔ aɖewo gɔ̃ hã. Gake kaka ƒe 1800-awo naɖo la, habɔbɔ aɖewo ɖe Biblia bliboa alo eƒe akpa aɖe gɔme eye wotae ɖe gbegbɔgblɔ abe 400 sɔŋ ene me. Kaka ƒe 1900 naɖo la, Biblia la su ame geɖe si. Ke hã womese nufiafia siwo le eme la gɔme o.\n5. Akpa kae Yehowa Ðasefowo wɔ le Biblia la gɔme ɖeɖe me?\n5 Yehowa ƒe amewo nyae be ele be yewoafia Biblia me nyateƒea amewo, eye wowɔe nenema hã. Gbã la, wozã Biblia gɔmeɖeɖe siwo nɔ anyi, eye womae na amewo. Gake tso ƒe 1950 me la, wota Ŋɔŋlɔ Kɔkɔeawo—Xexe Yeye Gɔmeɖeɖe Biblia bliboa alo eƒe akpa aɖe ɖe gbegbɔgblɔ siwo wu 120 me. Eye le ƒe 2013 me la, wota Eŋlisigbe me Xexe Yeye Gɔmeɖeɖe Biblia si me wogbugbɔ to. Tata yeye sia gɔme sese le bɔbɔe wu eye egɔmeɖeɖe hã le bɔbɔe wu. Biblia si gɔme nya se zazã na wòle bɔbɔe na mí be míafia nyateƒea amewo.\n6, 7. (a) Aʋa kawoe dzɔ le ƒe 100 siwo va yi me? (b) Aleke ŋutifafa si nɔ dukɔ aɖewo me ɖe vi na míi?\n6 Aʋa geɖe dzɔ le ƒe 100 siwo va yi me, siwo dome xexemeʋa eveawo hã le. Ame miliɔn geɖe ku le aʋa siawo me. Ke mɔ kawo nue ŋutifafa nɔ anyi le, eye aleke esia kpe ɖe Yehowa ƒe amewo ŋu le gbeƒãɖeɖedɔa wɔwɔ me? Nɔviŋutsu Nathan Knorr ye nɔ Yehowa Ðasefowo ƒe dɔa dzi kpɔm le xexemeʋa evelia wɔɣi. Le takpekpe aɖe si wowɔ le ƒe 1942 me la, eƒo nuƒo si ƒe tanyae nye, “Ŋutifafa—Ate Ŋu Anɔ Anyi Eteƒe Nadidia?” Nɔviŋutsu Knorr ɖe nyagblɔɖi si le Nyaɖeɖefia ta 17 lia me, eye wòna eme kɔ be Harmagedon mava enumake o. Egblɔ be xexemeʋaa ake, eye ŋutifafa ƒe ɣeyiɣi aɖe akplɔe ɖo.—Nyaɖeɖefia 17:3, 11.\n7 Gake esia mefia be le aʋa ma megbe la, ŋutifafa anɔ afi sia afi o. Le xexemeʋa evelia megbe la, ame miliɔn geɖe ku le aʋa bubuwo me. Gake ŋutifafa nɔ dukɔ geɖe me si na wòle bɔbɔe na Yehowa ƒe amewo be woaɖe gbeƒã. Nu kae do tso eme? Le xexemeʋa evelia wɔɣi la, Yehowa ƒe Ðasefowo mede 110,000 o. Gake egbea wodzi ɖe edzi ɖo 8,000,000 kloe! (Xlẽ Yesaya 60:22.) Nyateƒee, le ŋutifafaɣiwo la, mɔnukpɔkpɔ sua mía si míegblɔa nya nyuia na ame geɖewo.\nŊGƆYIYI SI XEXEA WƆ LE MƆZƆNYAWO ME\n8, 9. Nu kawoe na mɔzɔzɔ va le bɔbɔe, eye aleke esia le kpekpem ɖe mía ŋu le míaƒe dɔa wɔwɔ me?\n8 Esime Yehowa ƒe amewo dze gbeƒãɖeɖedɔa gɔme le Amerika la, mɔzɔzɔ menɔ bɔbɔe na wo o. Le ƒe 1900 me, si anye ƒe 21 tso esime wodze Gbetakpɔxɔ tata gɔme la, lɔri siwo nɔ dukɔ ma me mede 8,000 o, eye mɔdodo nyui ʋɛ aɖewo koe nɔ anyi. Gake egbea lɔri siwo wu biliɔn ɖeka kple miliɔn alafa atɔ̃ sɔŋ ye le xexea me, eye mɔdodowo hã nyo le teƒe geɖe. Eya ta ele bɔbɔe be míaɖo ʋu ayi teƒe didiwo kple teƒe tsoabowo aɖaɖe gbeƒã. Ne edzɔ be míele teƒe siwo ʋuwo mebɔ ɖo o eye wòle be míazɔ afɔ ayi didiƒewo hã la, míedzea agbagba ɖe sia ɖe yina ɖaɖea gbeƒã na amewo le afi sia afi si míakpɔ wo le.—Mateo 28:19, 20.\nMíedzea agbagba ɖe sia ɖe yina ɖaɖea gbeƒã na amewo le afi sia afi si míakpɔ wo le\n9 Míewɔa mɔzɔzɔmɔnu bubuwo hã ŋu dɔ. Míedea Bibliawo kple míaƒe agbalẽwo agbatsɔʋuwo, meliwo kple ketekewo yia teƒe vovovowo. Esia fia be míaƒe agbalẽwo ate ŋu aɖo mía nɔvi siwo le teƒe saɖeagawo gɔ̃ hã gbɔ le kwasiɖa ʋɛ aɖewo ko me. Nutome sue dzikpɔlawo, Alɔdzekɔmiti me tɔwo, dutanyanyuigblɔlawo kple nɔvi bubuwo tea ŋu ɖoa yameʋu yina ɖaƒoa nuƒowo le takpekpewo hedoa ŋusẽ hamewo. Dɔdzikpɔhaa me tɔwo kple nɔvi bubu siwo tso habɔbɔa ƒe dɔwɔƒegã ɖoa yameʋu yia dukɔ geɖewo me ɖadoa ŋusẽ nɔviwo henaa hehe wo. Esiawo katã kpena ɖe Yehowa ƒe amewo ŋu wowɔa ɖeka.—Psalmo 133:1-3.\nGBEGBƆBLƆ KPLE GBEGƆMEÐEÐE\n10. Nu ka tae ame geɖe dina be yewoasrɔ̃ Eŋlisigbe egbea?\n10 Le ƒe alafa gbãtɔ me la, ame siwo nɔ Roma Fiaɖuƒea me dometɔ geɖe doa Helagbe. Egbea hã, ame geɖewo doa Eŋlisigbe le xexea ƒe akpa vovovowo. Agbalẽ aɖe (English as a Global Language) gblɔ be, ame siwo katã le xexea me la ƒe akpa ɖeka le ene me doa Eŋlisigbe alo sea egɔme. Esi wozãa Eŋlisigbe koŋ le asitsatsa, dunyahehe, dzɔdzɔmeŋutinunya kple mɔ̃ɖaŋununya me le xexea me godoo ta la, ame geɖe dina be yewoasrɔ̃e.\n11. Akpa kae Eŋlisigbe wɔ le subɔsubɔdɔ si wɔm Yehowa ƒe amewo le la me?\n11 Eŋlisigbe si ame geɖe dona egbea ɖe vi na mí le tadedeagu vavãtɔ dodo ɖe ŋgɔ me. Tsã la, Eŋlisigbe mee wotaa míaƒe agbalẽwo ɖo gbã. Esi ame geɖe doa Eŋlisigbe le xexea ƒe akpa vovovowo ta la, wotea ŋu xlẽa míaƒe agbalẽwo. Hekpe ɖe eŋu la, Eŋlisigbe koŋue wozãna le habɔbɔa ƒe dɔwɔƒegã. Eye Eŋlisigbee wozãna tsɔ naa hehe mía nɔvi siwo tso dukɔ vovovowo me va le habɔbɔa ƒe sukuwo dem le Patterson, New York.\nYehowa Ðasefo siwo le xexea ƒe akpa sia akpa sea Biblia me nyateƒea ƒe ‘gbegbɔgblɔ dzadzɛa’ gɔme eye wowɔ ɖeka\n12. Gbegbɔgblɔ neni mee míaƒe agbalẽwo le, eye nu kae le kpekpem ɖe mía ŋu le gbegɔmeɖeɖedɔa me?\n12 Gake wode dɔ asi na mí be míaɖe gbeƒã nya nyuia le xexe bliboa me. Esia tae míele míaƒe agbalẽwo gɔme ɖem ɖe gbegbɔgblɔ siwo wu 700 sɔŋ me fifia. Nu kae kpe ɖe mía ŋu le esia wɔwɔ me? Kɔmpiutawo kple kɔmpiuta dzi dɔwɔɖoɖowo abe MEPS si míeto vɛ ene lae le kpekpem ɖe mía ŋu le gbegɔmeɖeɖedɔ siawo wɔwɔ me. Esia na Yehowa Ðasefo siwo le xexea ƒe akpa sia akpa sea Biblia me nyateƒea ƒe ‘gbegbɔgblɔ dzadzɛa’ gɔme eye wòna wowɔ ɖeka.—Xlẽ Zefanya 3:9.\nSEWO KPLE ƲƆNUDRƆ̃ƑEWO ƑE NYAMETSOTSOWO\n13, 14. Aleke sewo kple ʋɔnudrɔ̃ƒewo ƒe nyametsotsowo le vi ɖem na mí?\n13 Romatɔwo ƒe sewo ɖe vi na ƒe alafa gbãtɔ me Kristotɔwo le gbeƒãɖeɖedɔa wɔwɔ me. Egbea hã dukɔ geɖewo ƒe sewo le vi ɖem na mí le dɔ sia wɔwɔ me. Le kpɔɖeŋu me, Amerikatɔwo ƒe se na ablɔɖe dukɔmeviwo be woatia subɔsubɔ si dze wo ŋu, woaƒo nu tso woƒe dzixɔsewo ŋu, eye woakpe ta ɖekae. Esia na ablɔɖe míawo hã be míade kpekpewo ahaɖe gbeƒã le dukɔ ma me. Sea gaɖe mɔ na mí hã be míakpɔ míaƒe xexea me katã ƒe gbeƒãɖeɖedɔa dzi tso míaƒe dɔwɔƒegã si le Amerika. Ke hã ɣeaɖewoɣi ehiãna be míatsɔ nyawo ayi ʋɔnui ale be míaʋli gome si le mía si be míaɖe gbeƒã nya nyuia la ta. (Filipitɔwo 1:7) Ne ʋɔnudrɔ̃la aɖewo di be yewoaxɔ gbeƒãɖeɖe ƒe ablɔɖea le mía si la, míetsɔa nya la yia ʋɔnudrɔ̃ƒe siwo kɔkɔ wu, eye míeɖua dzi zi geɖe le afi ma.\n14 Míeʋlia ablɔɖe si le mía si be míasubɔ Yehowa ahaɖe gbeƒã la ta le dukɔ bubuwo hã me. Ne wometso afia nyui na mí o la, míetsɔa nyaa yia dukɔwo dome ʋɔnudrɔ̃ƒe kɔkɔtɔwo. Le kpɔɖeŋu me, míetsɔa míaƒe nyawo yia Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe la zi geɖe. Va se ɖe June 2014 me la, míeɖu dzi le ʋɔnunya 57 sɔŋ me le Ʋɔnudrɔ̃ƒe ma, eye se bla Europa dukɔ akpa gãtɔ be woawɔ ɖe Ʋɔnudrɔ̃ƒe ma ƒe nyametsotsowo dzi. Togbɔ be ‘dukɔwo katã lé fu mí’ hã la, enye dzidzɔ na mí be dukɔ geɖewo ƒe se na ablɔɖe mí be míasubɔ Yehowa.—Mateo 24:9.\nNUTOVƐ SIWO LE VI ÐEM NA MÍ\nMíenaa Biblia-srɔ̃gbalẽ siwo le gbegbɔgblɔ vovovowo me la amewo\n15. Ŋgɔyiyi kawoe xexea wɔ le agbalẽwo tata me, eye aleke esia le vi ɖem na mí?\n15 Agbalẽtata ƒe mɔnu yeyewo hã le kpekpem ɖe mía ŋu be nya nyuia naɖo ame geɖe wu gbɔ. Aƒetɔ Johannes Gutenberg ye to agbalẽtamɔ̃ vɛ le ƒe 1450 me, eye amewo zã agbalẽtata ƒe mɔnu ma ƒe alafa geɖe. Gake xexea wɔ ŋgɔyiyi geɖe le agbalẽtamɔ̃ yeyewo toto vɛ me le ƒe 200 siwo va yi me. Esia wɔe be agbalẽwo tata tsɔna eye woganyo wu hã. Hekpe ɖe eŋu la, pepawo wɔwɔ kple agbalẽwo babla va le bɔbɔe fifia wu. Aleke ŋgɔyiyi siawo ɖe vi na míi? Le ƒe 1879 me la, Eŋlisigbe me koe wota Gbetakpɔxɔ ƒe tata gbãtɔ ɖo. Foto aɖeke menɔ eme o, eye ɖekaɖeka 6,000 koe wota. Gake egbea la, míele Gbetakpɔxɔ tam ɖe gbegbɔgblɔ siwo wu 200 me. Foto siwo nya kpɔ hele amadede vovovowo me la le eme, eye wotaa eƒe tata ɖe sia ɖe 50,000,000 kple edzivɔ sɔŋ.\n16. Nutovɛ kawoe le kpekpem ɖe mía ŋu be míaɖe gbeƒã le xexea me katã? (Kpɔ nɔnɔmetata si le nyati sia ƒe gɔmedzedze.)\n16 Edze ƒãa be nu geɖe siwo woto vɛ le ƒe 200 siwo va yi me la kpe ɖe Yehowa ƒe amewo ŋu le gbeƒãɖeɖe nya nyuia me. Míeƒo nu tso ketekewo, lɔriwo kple yameʋuwo ŋu va yi. Nutovɛ bubuwo hã le vi ɖem, abe gasɔwo, nuŋlɔmɔ̃wo, ŋkunɔwo ƒe nuŋlɔmɔ̃wo, telefon, fotoɖemɔ̃wo, nyalémɔ̃wo, videoɖemɔ̃wo, radio, television, sinima, kɔmpiuta kple Internet ene. Togbɔ be menye Yehowa ƒe amewoe to nu siawo vɛ o hã la, wole vi ɖem na mí le Biblia kple Biblia-srɔ̃gbalẽwo tata ɖe gbegbɔgblɔ geɖewo me kple gbeƒãɖeɖedɔa wɔwɔ le xexea me katã me. Esia na míele “dukɔwo ƒe notsi” nom abe ale si Biblia gblɔe ene.—Xlẽ Yesaya 60:16.\nYehowa lɔ̃ mí eye wòdi be míanye yeƒe hadɔwɔlawo\n17. (a) Nu kae dze ƒãa le gbeƒãɖeɖedɔa ŋu? (b) Nu ka tae Yehowa di be míanye yeƒe hadɔwɔlawo?\n17 Edze ƒãa be Yehowa le megbe na míaƒe gbeƒãɖeɖedɔa. Yehowae de dɔ sia asi na mí, menye esi eya ɖeka mate ŋu awɔe o tae o, ke boŋ le esi wòlɔ̃ mí eye wòdi be míanye yeƒe hadɔwɔlawo ta. Gbeƒãɖeɖedɔa wɔwɔ ɖenɛ fiana be míelɔ̃e eye míelɔ̃ mía haviwo hã. (Marko 12:28-31; 1 Korintotɔwo 3:9) Míeda akpe geɖe na Yehowa be wòle megbe na mí le míaƒe xexea me godoo nufiafiadɔa wɔwɔ me. Neva eme be míawɔ mɔnukpɔkpɔ ɖe sia ɖe ŋu dɔ aɖe gbeƒã tso Yehowa kple eƒe Fiaɖuƒea ŋu!\nNyateƒe, Si Kplɔa Ame Yia Agbe Mavɔ Mee\n^ mm. 1 Tso ƒe 1870-awo me la, woyɔa Yehowa ƒe amewo be Biblia Nusrɔ̃viwo. Tso ƒe 1931 me la, wodze ŋkɔ Yehowa Ðasefowo zazã gɔme.—Yesaya 43:10.\nMEPS: Enye Eŋlisigbe me ŋkɔ si míetsɔ na kɔmpiuta dɔwɔɖoɖo tɔxɛ si mía nɔviwo to vɛ si nana woŋlɔa nu ɖe gbegbɔgblɔ vovovowo me. Wonɔa asi trɔm le eŋu ɣesiaɣi be wòaganyo ɖe edzi wu, eye wònana gbegɔmeɖeɖe kple agbalẽwo tata ɖe gbegbɔgblɔ geɖe me nɔa bɔbɔe na mí


Ŋkuléle Ðe Xexea Me Ŋu | Nyɔ! April 2013\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Macedonian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Xhosa Zulu\nLe October 29, 2012 ƒe kwasiɖa me la, wode dzesii be amewuwu, nu vlo wɔlawo ƒe amedzidzedze kple tutsɔtsɔ ada adzo amewo dzi ɖe kpɔtɔ sãa le New York City dua me ne wotsɔe sɔ kple ƒe 2011 ƒe ŋkeke atɔ̃ mawo ke tɔ. Nu ka gbɔe wòtso? Ahom sesẽ si wotsɔ ŋkɔ na be Sandy, si tu le United States ƒe Ɣedzeƒeƒuta, si na be elektrik-kaɖi megava nɔ teƒe geɖewo o gbɔe wòtso. Aƒetɔ Paul Browne si nye New York Kpovitɔwo Ƒe Dɔwɔƒea ƒe nyanuɖela gblɔ be: “Míede dzesi be ne dzɔdzɔmefɔkuwo alo nu dziŋɔwo [abe ŋɔdzinuwɔlawo ƒe ame dzi dzedze si dzɔ le September 11, 2001 ene] dzɔ la, nu vlo wɔwɔ dzi ɖena kpɔtɔna.” Ke hã, amewo ƒe ʋɔgbagbã afi woƒe nuwo ya dzi ɖe edzi, eye esia mewɔ nuku na Aƒetɔ Browne kura o. Egblɔ kpee be: “Akaɖi si tsi le teƒe gbogbo aɖewo gbɔe esia tso.”\nDzɔdzɔmeŋutinunyalawo tsi dzi vevie be nu miemie siwo wotsɔ tso duta la le nu miemie siwo nɔa Antarctica la dome gblẽm. Wobu akɔnta be le mama dedie nu la, ame akpeakpe siwo ɖia tsa vaa afi sia ƒe sia ƒe la dometɔ ɖe sia ɖe tsɔa nuku asieke kple afã vaa afi sia le manyamanya me. Nuku siawo léna ɖe woƒe afɔkpawo kple mɔzɔkplowo ŋu. Wokpɔ nu miemie gbogbo siwo tso duta la le Ɣedzeƒe Antarctic Ƒukpo-Afã la dzi.\nNyɔnu aɖe si xɔ ƒe 83 lae nye ame gbãtɔ si wode glãƒu si wotsɔ klosalo ƒomevi aɖe si woyɔna be titanium wɔ la na. Wozã mɔ̃ aɖe si woyɔna be 3-D laser printer tsɔ wɔ glãƒu siae. Nyɔnu sia si dɔléle aɖe na eƒe glãƒu kaka la te ŋu le nu ɖum, le gbɔgbɔm hele nu ƒom nyuie fifia. Mɔ̃ sia lólo titanium kakɛwo hena wolé ɖe wo nɔewo ŋu wòzu glãƒu, eye wodee na nyɔnua.\nWoka nya ta be esi woxe mɔ ɖe atamanono nu le dutoƒo le Germany le ƒe ɖeka kloe me la, wode dzesii le ame hatsotso aɖe si woxɔna ɖe kɔdzi la ŋu be wo dometɔ siwo woxɔna ɖe kɔdzi ɖe akɔtaveedɔ ta ƒe agbɔsɔsɔ ɖiɖi 13.3 le alafa me; eye wo dometɔ siwo woxɔna ɖe kɔdzi le dzidɔ ta la hã ƒe agbɔsɔsɔ ɖiɖi 8.6 le alafa me.\nŊkuléle Ðe Xexea Me Ŋu—April 2013


Biblica® Se aɖeke mebla Biblia zazã o Agbenya La™ Yona 1\nYona si le Yehowa nu\n1 Yehowa ƒe nya va na Yona, Amitai ƒe vi la be,\n2 “Yi ɖe Ninive, du gã la me, eye nàgblɔ nya ɖi ɖe wo ŋu, elabena woƒe ŋutasẽse va ɖo gbɔnye.”\n3 Ke nya sia na Yona si le Yehowa nu heɖo ta Tarsis. Eyi ƒutadu aɖe si woyɔna be Yopa la me, eye esi wòyi ɖe melidzeƒe si le afi ma la, ekpɔ meli aɖe si nɔ mɔ dzem yina ɖe Tarsis. Exe ʋuɖofe enumake, eye wòɖo ʋu la hege ɖe meli la ƒe globoeƒe aɖe be yeasi le Yehowa gbɔ.\n4 Esi ʋu la dze mɔ yina sẽe ko la, Yehowa dɔ yaƒoƒo sesẽ aɖe ɖa si na be ahom dziŋɔ aɖe tu. Meli la ʋuʋu heyeheye henɔ didim be yeanyrɔ. 5 Ŋɔdzi kple vɔvɔ̃ gã aɖe lé ʋukulawo, eye wo dometɔ ɖe sia ɖe nɔ eƒe mawu yɔm kple ɣli, eye wotsɔ agba si wodo na meli la ƒu gbe ɖe atsiaƒu la me be meli la nazu wodzoe vie.\nEsi nu siawo katã nɔ edzi yim la, Yona ya nɔ alɔ̃ dɔm dzidzemetɔe le afi si wòbe ɖo. 6 Meli la ƒe amegã yi ɖe afi si wònɔ la, eye wòdo ɣli ɖe eta be, “Nu ka! Alɔ̃ dɔm wò ya nèle le ɣeyiɣi sia mea? Tso kaba nàyɔ wò mawu, ɖewohĩ akpɔ nublanui na mí tso ahom la me!”\n7 Azɔ melikulawo gblɔ na wo nɔewo be, “Miva, mina míadzidze nu, akpɔe ɖa be ame kae na dzɔgbevɔ̃e sia va mía dzi mahã.” Ale wodzidze nu, eye wòdze Yona dzi. 8 Ale wo katã wobia gbee zi ɖeka be, “Nu ka nèwɔ, be nèhe ahom sia va mía dzi? Dɔ ka nèwɔna? Dukɔ ka me nètso? Gbe ka gblɔlae nènye?”\n9 Yona ɖo eŋu na wo be, “Hebritɔwoe menye, eye mesubɔa Yehowa, Dziƒo Mawu la, ame si wɔ atsiaƒu kple anyigba.”\n10 Nya sia sese na wovɔ̃, eye wobiae be, “Nu ka nèwɔ?” Elabena ameawo nya be ɖe wònɔ sisim le Yehowa nu, elabena egblɔe na wo do ŋgɔ.\n11 Ƒutsotsoeawo gale agbo dzem ɖe edzi, eya ta wobiae be, “Nu ka míawɔ wò be ƒu la nadze akɔ anyi?”\n12 Yona gblɔ na wo be, “Mikɔm ƒu gbe ɖe ƒua me ekema ahom la nu atso. Elabena menya be tanye ahom la le tutum ɖo.”\n13 Ʋukulawo dze agbagba be woaku ʋu la ava gota, gake gbeɖe; womete ŋui o, elabena ƒutsotsoeawo gadze agbo ɖe edzi wu tsã. 14 Ale wodo gbe ɖa na Yehowa be, “O Yehowa, mègabia hlɔ̃ mi ɖe ame sia ƒe agbe ta o. Mègabu fɔ mí be míekɔ ʋu maɖifɔ ɖi o, elabena, O Yehowa, wòe wɔ nu si dze ŋuwò.”\n15 Ale wolé Yona, kɔe ƒu gbe ɖe atsiaƒu la me, eye ƒu dzeagbo la dze akɔ anyi enumake.\n16 Nu si dzɔ la na be ʋua me nɔlawo katã vɔ̃ Yehowa ŋutɔ, eye wosa vɔ na Yehowa heɖe adzɔgbe nɛ.\nYona ƒe gbedodoɖa\n17 Yehowa dɔ ƒumelã gã aɖe wòmi Yona. Ale Yona nɔ ƒumelã la ƒe dɔ me ŋkeke etɔ̃ kple zã etɔ̃.


Ame Kae Nye Yesu Kristo? | Nya Nyui\n1. Aleke Yesu ƒe agbe dze egɔmee?\nYesu ƒe nɔnɔme nyui kawoe nana amewo tena ɖe eŋu?—MATEO 11:29; MARKO 10:13-16.\nTo vovo na amegbetɔwo katã la, Yesu nye gbɔgbɔmenuwɔwɔ nɔ dziƒo hafi wova dzii ɖe anyigba dzi. (Yohanes 8:23) Eyae nye Mawu ƒe nuwɔwɔ gbãtɔ, eye ekpe asi ɖe Mawu ŋu le nu bubuwo katã wɔwɔ me. Eya ɖeka koe Yehowa ŋutɔ wɔ tẽe, eya tae woyɔe be Mawu ƒe “Tenuvi” ɖo. (Yohanes 1:14) Yesu wɔ dɔ abe Mawu ƒe Nyanuɖela ene, eya ta wogayɔe be “Nya la.”—Xlẽ Lododowo 8:22, 23, 30; Kolosetɔwo 1:15, 16.\n2. Nu ka tae Yesu va anyigba dzi ɖo?\nMawu dɔ Via tso dziƒo ɖo ɖe anyigba dzi to eƒe agbe tsɔtsɔ de Yuda ɖetugbui nɔaƒe, si ŋkɔe nye Maria, ƒe vidzidɔ me me. Eya ta fofo si nye amegbetɔ menɔ Yesu si o. (Luka 1:30-35) Susu siwo ta Yesu va anyigba dzi ɖoe nye be (1) wòafia nyateƒe si ku ɖe Mawu ŋu la mí, (2) wòaɖo kpɔɖeŋu na mí le Mawu ƒe lɔlɔ̃nu wɔwɔ me, ne míele nɔnɔme sesẽwo me tom gɔ̃ hã, eye (3) wòatsɔ eƒe agbe deblibo la ana wòanye “tafe.”—Xlẽ Mateo 20:28.\n3. Nu ka tae míehiã na tafe?\nTafe nye fe si woxe be woana ablɔɖe ame aɖe si ƒe agbe ɖo afɔku me. (2 Mose 21:29, 30) Mawu meɖoe le gɔmedzedzea me be amegbetɔwo naku alo atsi aku amegã o. Aleke míewɔ nya? Mawu gblɔ na ame gbãtɔ Adam be ne ewɔ nu si Biblia yɔ be “nu vɔ̃” la, aku. Ne ɖe Adam mewɔ nu vɔ̃ o la, anye ne maku akpɔ o. (1 Mose 2:16, 17; 5:5) Biblia gblɔ be ku “ge ɖe” xexea me to Adam dzi. Eya ta nu si Adam gblẽ ɖi na eƒe dzidzimeviwoe nye nu vɔ̃ kple emetsonu si nye ku. Esia tae míehiã na tafe si aɖe mí tso ku si ƒe dome míenyi tso Adam gbɔ la si me.—Xlẽ Romatɔwo 5:12; 6:23.\nAme kae ate ŋu axe tafe, si aɖe mí tso ku si me? Ne míeku la, míexea míawo ŋutɔwo míaƒe nu vɔ̃wo ɖeɖe ko ŋuti fe. Amegbetɔ madeblibo aɖeke mate ŋu axe fe ɖe ame bubuwo ƒe nu vɔ̃wo ta o.—Xlẽ Psalmo 49:8-10.\n4. Nu ka tae Yesu ku?\nYesu mele abe míawo ene o, ke boŋ enye ame deblibo. Eya ta mehiã be wòaku ɖe eƒe nu vɔ̃wo ta o—mewɔ nu vɔ̃ kpɔ o. Ke boŋ ame bubuwo ƒe nu vɔ̃wo tae Yesu ku ɖo. Le lɔlɔ̃ gã si le Mawu si na ameƒomea ta la, edɔ Via ɖa be wòava ku ɖe mía ta. Yesu hã ɖee fia be yelɔ̃ mí esi wòɖo to Fofoa, eye wòtsɔ eƒe agbe na ɖe míaƒe nu vɔ̃wo ta.—Xlẽ Yohanes 3:16; Romatɔwo 5:18, 19.\nKpɔ video si nye Nu Ka Tae Yesu Ku?\n5. Nu ka wɔmee Yesu le fifia?\nEsi Yesu nɔ anyigba dzi la, eda dɔ na dɔnɔwo, efɔ ame kukuwo ɖe tsitre, eye wòxɔ na ame siwo nɔ fu kpem la. Eto esia me ɖe nu si wòava wɔ na ameƒomea me tɔ toɖolawo la fia. (Mateo 15:30, 31; Yohanes 5:28) Esi Yesu ku la, Mawu gbɔ agbee wòzu gbɔgbɔmenuwɔwɔ. (1 Petro 3:18) Esia megbe la, Yesu lala le Mawu ƒe ɖusime va se ɖe esime Yehowa na ŋusẽe be wòazu Fia aɖu anyigba bliboa dzi. (Hebritɔwo 10:12, 13) Fifia Yesu zu Fia le dzi ɖum le dziƒo, eye eyomedzela siwo le anyigba dzi la le gbeƒã ɖem nya nyuia le xexea me godoo.—Xlẽ Daniel 7:13, 14; Mateo 24:14.\nMadidi o, Fia Yesu azã eƒe ŋusẽ atsɔ aɖe fukpekpe kple ame siwo katã nana amewo kpea fu la ɖa. Ame siwo katã xɔ Yesu dzi se, eye woɖoa toe la ase vivi le paradiso me le anyigba dzi.—Xlẽ Psalmo 37:9-11.\nƉoe Ɖe Amewo Ɖoe Ɖe Amewo Ame Kae Nye Yesu Kristo?


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Gujarati Hiligaynon Hindi Hungarian Icelandic Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Mizo Myanmar Niuean Norwegian Ossetian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tahitian Tatar Telugu Thai Tshiluba Tsonga Turkish Twi Ukrainian Urdu Vietnamese Zulu\n“Nu ɖeka pɛ hã meli nàwɔ le gbesiagbegbenɔnɔ me—anyimɔmlɔ hã le eme—si me afɔku mele le agbe me o.”—Discover magazine.\nWOTSƆ agbenɔnɔ sɔ kple afisi woɖi tomebɔmbwo ɖo zɔzɔ, elabena nuvevi ate ŋu awɔ wò alo nàku le ɣeyiɣi ɖesiaɖe me, eye zi geɖe la, adzɔ le wò manyamanya me. Nusiwo hɛa afɔkuwo vɛ le vovovo le dukɔ ɖesiaɖe me. Wo dometɔ aɖewoe nye lɔrifɔkuwo, dukɔmeviʋa, dɔwuame, AIDS, kansa, dzidɔ, kple nu bubu geɖewo. Le kpɔɖeŋu me, le Afrika Sahara Dzogbe ƒe anyiehe nuto me la, AIDS va zu dɔléle si wua ame wu dɔ ɖesiaɖe, eye le ƒe aɖe si va yi nyitsɔ laa me la, U.S.News & World Report gblɔ be “ewu ame miliɔn 2.2, amesiwo sɔ gbɔ wu esiwo ku le dukɔmeviʋa siwo katã dzɔ le Afrika me teƒe 10.”\nLe ɣeyiɣi sia ke me la, xexea zãa ga biliɔn geɖe ɖe amewo ƒe agbenɔƒe dzidzi ɖe edzi kple nusiwo hea dɔléle kple wɔametɔnyenye vɛ dzi ɖeɖe akpɔtɔ ŋu. Susu siwo wodo ɖa la dometɔ geɖe, abe nuɖuɖu kple nunono le nunya me kple kamedede ene, ate ŋu ahe viɖe aɖewo vɛ. Gake nyatakaka si ŋu kakaɖedzi le tso agbenɔnɔ ƒe akpa vevi ɖesiaɖe ŋu tsoƒe aɖe li si ate ŋu akpe ɖe ŋuwò nàse vivi na agbe le\ndedienɔnɔ me wu. Nyatakakatsoƒe mae nye Biblia. Nusiwo ŋu míetsia dzi ɖo, abe míaƒe lãmesẽ kple dedienɔnɔ ene, ŋu mɔfiame geɖe le eme. Gake Biblia meƒo nu tso kuxi ɖesiaɖe ŋu tsitotsito o. Ke hã gɔmeɖose nyui siwo afia mɔ mí le nuwo abe nuɖuɖu, lãmesẽ, tamesusu ƒe nɔnɔme, gbɔdɔdɔ, aha muame zazã, atama, kple atike siwo wobe wonye modzakaɖetikewo, kple nu bubu geɖewo ene ŋu la le eme.\nGakuxiwo hã le fu ɖem na ame geɖe le agbe me. Biblia kpe ɖe mía ŋu le akpa sia hã. Menye nukpɔsusu nyui ƒe amesinɔnɔ le ga ŋu kple gazazã nyuie ƒe dzi koe wòde ƒo o, ke efia alesi woanye dɔwɔvi alo dɔtɔ nyui hã. Kpuie ko la, Biblia nye mɔfiala nyui, menye le ga kple lãmesẽ nyawo ɖeɖeko me o, ke le agbe ŋutɔ ŋuti hã. Àdi be yeanya alesi Biblia ƒe mɔfiame ate ŋu awɔ dɔ egbea? Ke taflatse yi nuxexlẽa dzi.\nƉoe Ɖe Amewo Ɖoe Ɖe Amewo Tenɔnɔ Ðe Afɔkuwo Nu\nw01 2/1 axa 3


Ɖekakpui Aɖe Si Wobui Be Enye Adzodala, Ɖe Eƒe Agbe Ɖa - Volta Online\nby Volta Online May 24, 2018 May 24, 2018 017787\nNutsotso aɖe si ɖo voltaonlinegh.com gbɔ tso Sogakɔƒea hiɖe go be, ɖekakpui aɖe si kpovitɔwo zidzi ɖe woɖokuiwo gbɔ ɖe alesi wobu nazã ɖe eŋu be, enye adzodala ɖe eƒe agbe ɖa to kadeve me.\nƉekakpuia si woɖe ŋkɔ nabe William Gbedze Tovor, amesi le eƒe ƒe blaeve vɔ adrẽlia mea, kpovitɔwo zidzi ɖe woɖokuiwo gbɔ he kplɔm υɔnu yimee le Sogakɔƒe nutoame ɖe adzodada ƒe nyavovo siwo wotsɔ ɖe eŋua ta.\nKe Kuɖagbe si woɖo hena υɔnu yiyi kpli akẽa, ƒe fɔfɔmɛe wotsɔ eƒe avɔtsɔtsɔ deka ve na eɖokui.\nKpovitɔwo ɖeme be gamenɔla siwo hã nɔ xɔme kplia woe kɔ todzi na kpovitɔwo le ga atɔ̃ kple afã me godzi kuɖe eƒe afɔɖeɖea ŋuti. Ebe enumakea, yewo yi ɖa ɖi le avɔme hetsɔe yiɖe Sogakɔƒe Comboni dɔyɔƒea me afimae wona yewo nya le be etrɔmegbe, ke woda eƒe ŋutilã ɖe kpeƒaƒa dzi hena edodokpɔ.\nEmekɔ be Afɔfiɛe kpovitɔwo ƒe asidze ɖekakpui sia dzi ɖe alesi wovae ɖo tu ame etɔ̃ aɖewo dzi le Kudzekɔƒe hedadzo woa ŋuti ta.


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Urdu Vietnamese Zulu\nSikasededea—Viɖe Le Eŋu\nTogbɔ be ame akpa gãtɔ bua Sikasededea be enye agbenyuinɔnɔ ŋuti nu si Yesu fia hã la, eya ŋutɔ gblɔ be: “Nye nufiafia la menye tɔnye o, ke boŋ amesi dɔm ɖa la tɔe.”—Yohanes 7:16.\nNYATEƑEE, Amesi gbɔ Yesu kpɔ eƒe nufiafia, siwo dometɔ ɖeka enye nusi wova yɔ be Sikasedede la tsoe enye amesi dɔ Yesu, si ŋkɔe nye Yehowa Mawu, Wɔla la.\nMawu ɖoe tso gɔmedzedzea me be amegbetɔwo nawɔ nu ɖe wo nɔewo ŋu abe alesi woadi be woawɔe na wo ene. Eɖo ɖetsɔtsɔ le ame bubuwo ƒe nyonyo me ƒe kpɔɖeŋu nyuitɔ ɖi le alesi wòwɔ amegbetɔwoe me: “Mawu wɔ ame ɖe ye ŋutɔ ƒe nɔnɔme, Mawu ƒe nɔnɔme nue wòwɔe ɖo; ŋutsu kple nyɔnu wòwɔ.” (Mose I, 1:27) Esia fia be Mawu tsɔ eya ŋutɔ ƒe nɔnɔme ɖedzesi agbɔsɔsɔ aɖe na amegbetɔwo ale be woate ŋu ase vivi na agbe le ŋutifafa, dzidzɔkpɔkpɔ, kple le ɖekawɔwɔ me—eye woate ŋu anɔ anyi tegbee. Dzitsinya si Mawu na wo mamla nyuie afia mɔ wo woawɔ nu ɖe ame bubuwo ŋu abe alesi woa ŋutɔwo adi be woawɔe ɖe yewo ŋu ene.\nÐokuitɔdidi Xɔ Ðe Eteƒe\nEsi gɔmedzedze wɔnuku siae nɔ amegbetɔwo si ɖe, nukae va dzɔ? Ne míagblɔe kpuiea, ɖokuitɔdidi ye va do mo ɖa. Ame akpa gãtɔ nya nu tso Biblia ƒe nuŋlɔɖi si ku ɖe nusi srɔ̃tɔ eve gbãtɔawo wɔ ŋu, abe alesi wòdze le Mose ƒe Agbalẽ Gbãtɔ ta 3 me ene. Satana, amesi tsi tre ɖe Mawu ƒe dzidzenuwo katã ŋu, ƒoe ɖe Adam kple Xawa nu be wogbe Mawu ƒe dziɖulanyenye ɖokuitɔdiditɔe hetia ɖokuisinɔnɔ kple tiatiawɔwɔ na wo ɖokui. Menye woawo ɖeɖe ko ŋue woƒe ɖokuitɔdidi kple aglãdzedze nuwɔnaa gblẽ nu le o, ke ehe nɔnɔme wɔnublanuiwo va woƒe dzidzimevi siwo katã woava dzi le etsɔme hã dzi. Esia ɖe afɔku si dona tsona aɖabaŋeŋe ƒu nufiafia si wova yɔ be Sikasededea dzi me fia eme kɔ ƒã. Esia ta “to ame ɖeka dzi nuvɔ̃ la va xexeame, eye to nuvɔ̃ me ku la va, eye nenema ku la va to amewo katã dzi yi, esi wo katã wɔ nuvɔ̃ ŋuti.”—Romatɔwo 5:12.\nTogbɔ be ameƒome bliboa gbe Yehowa Mawu ƒe lɔlɔ̃mɔwo hã la, megblẽ wo ɖi o. Le kpɔɖeŋu me, Yehowa na eƒe Se Israel-dukɔa be wòafia mɔ wo. Efia wo be woawɔ nu kple amewo abe alesi woawo ŋutɔ adii be amewo nawɔ ɖe yewo ŋui ene. Sea fia alesi wòle be woawɔ nu ɖe kluviwo, tsyɔ̃eviwo, kple ahosiwo ŋu. Eɖe alesi wòle be woakpɔ amedzidzedze, amefifi, kple fififi ŋu nyawo gbɔe me. Dzadzɛnyenye ŋuti sewo ɖe ɖetsɔtsɔ le ame bubuwo ƒe lãmesẽ me fia. Se siwo ku ɖe gbɔdɔdɔnyawo ŋu gɔ̃ hã nɔ anyi. Yehowa ƒo Sea ta esi wògblɔ na wo be: “Nalɔ̃ hawòvi abe ɖokuiwò ene,” si nye nya siwo Yesu va yɔ emegbe. (Mose III, 19:18; Mateo 22:39, 40) Sea ku ɖe alesi wòle be woawɔ nu kple amedzrovi siwo le Israel-viwo dome hã ŋu. Sea gblɔ be: “Migasẽ ŋuta le amedzrowo ŋu o, elabena mia ŋutɔwo mienya alesi wònɔna na amedzrowo, elabena mienye amedzrowo le Egipte-nyigba dzi kpɔ.” Ne míagblɔe bubui la, ele na Israel-viwo be woaɖe veveseseɖeamenu ƒe nublanuikpɔkpɔ afia wɔnamanɔŋutɔwo.—Mose II, 23:9; Mose III, 19:34; Mose V, 10:19.\nYehowa yra Israel-dukɔa le ɣeyiɣi siwo katã me woyi edzi wɔ ɖe Sea dzi. Eme nyo na dukɔa eye ameawo kpɔ dzidzɔ hekpɔ dzidzeme le Dawid kple Salomo ƒe dziɖuɣiwo me. Ŋutinya me nuŋlɔɖi aɖe gblɔ na mí be: “Yuda kple Israel sɔ gbɔ abe ƒutake ene; woɖua nu, noa nu, eye wokpɔa dzidzɔ. Eye Yuda kple Israel dome amesiame nɔ eƒe weinka kple gboti te bɔkɔɔ.”—Fiawo I, 4:20; 5:5.\nNublanuitɔe la, ŋutifafa kple dedienɔnɔ si me dukɔa nɔ la menɔ anyi didi o. Togbɔ be Mawu ƒe Sea nɔ Israel-viwo si hã la, womewɔ ɖe edzi o; woɖe mɔ ɖokuitɔdidi vu tsyɔ woƒe ɖetsɔtsɔ le ame bubuwo me dzi. Nusia kple xɔsegbegbee he nɔnɔme sesẽwo va wo ame ɖekaɖekawo kple dukɔ bliboa dzi. Mlɔeba, le ƒe 607 D.M.Ŋ. me la, Yehowa ɖe mɔ Babilontɔwo va tsrɔ̃ Yuda-fiaɖuƒea, Yerusalem dugã la, kple gbedoxɔ dzeani si nɔ afima la gɔ̃ hã. Nukatae? “Esi miegbe toɖoɖo nye nyawo la, eyata, kpɔ ɖa, makplɔ anyiehe ƒomeawo katã kple nye dɔla Babel-fia Nebukadnezar vɛ, eye mana woava ƒo ɖe anyigba sia kple edzinɔlawo kple dukɔ sia katã dzi godoo, matsrɔ̃ wo gbidigbidi, eye matsɔ wo awɔ bibi, alɔmeɖenu kple aƒedoe tegbee; Yehowa ye gblɔe!” (Yeremya 25:8, 9) Teƒeɖoɖo kae nye esi wònye na wo le Yehowa ƒe tadedeagu vavãtɔ gbegblẽ ɖi ta!\nKpɔɖeŋu si Wòle Be Míasrɔ\nLe go bubu me la, menye ɖeko Yesu Kristo fia Sikasededea ko o, ke eɖo kpɔɖeŋu nyui ɖi le edzi wɔwɔ me hã. Etsɔ ɖe le ame bubuwo ƒe nyonyo me ŋutɔŋutɔ. (Mateo 9:36; 14:14; Luka 5:12, 13) Gbeɖeka, le du si nye Nain gbɔto la, Yesu kpɔ ahosi aɖe si ƒe dzi gbã le amesiwo yina eƒe tenuvi ɖeka ɖi ge la dome. Biblia ƒe nuŋlɔɖia gblɔ be: “Esi Aƒetɔ la kpɔ ahosi la la, eƒe dɔme trɔ ɖe eŋuti.” (Luka 7:11-15) Le Vine’s Expository Dictionary of Old and New Testament Words, ƒe nya nu la, nyagbɔgblɔ “eƒe dɔme trɔ” fia be “woase veve le ememe.” Ese veve si nɔ dzime ɖe nyɔnua ti, eye wòʋãe be wòɖe afɔ tsɔ ɖee le eƒe nuxaxaa me. Dzidzɔ kae enye esi ahosi ma akpɔ esi Yesu fɔ ŋutsuvia “eye wòtsɔe na dada”!\nMlɔeba, le ɖekawɔwɔ me kple Mawu ƒe tameɖoɖo la, Yesu lɔ̃ faa kpe fu hetsɔ eƒe agbe na tafee be ameƒomea nate ŋu akpɔ ablɔɖe tso nuvɔ̃ kple ku ƒe kluvinyenye si me. Esiae nye agbenɔnɔ ɖe Sikasededea nu ƒe kpɔɖeŋu gãtɔ kekeake.—Mateo 20:28; Yohanes 15:13; Hebritɔwo 4:15.\nAmesiwo Wɔa Sikasededea Dzi\nÐe ame aɖewo li egbea siwo nɔa agbe ɖe Sikasededea nu nyateƒea? Ẽ, eye menye ne nɔnɔmea de wo dzi ko hafi o. Le kpɔɖeŋu me, le Xexemeʋa II wɔɣi le Nazi Germany la, Yehowa Ðasefowo lé woƒe Mawu dzixɔxɔse kple lɔlɔ̃ na wo haviwo me ɖe asi eye wogbe be yewomada le Sikasededea dzi o. Togbɔ be Dukɔa nɔ fuléle Yudatɔwo katã kple vovototodedeameme ƒe dzi dem ƒo vevie hã la, Ðasefowo yi edzi wɔ ɖe Sikasededea dzi. Le fuwɔamegaxɔwo gɔ̃ hã me la, woyi edzi tsɔ ɖe le eme na wo havi amegbetɔwo, ma woƒe nuɖuɖu kple Yudatɔwo kpakple amesiwo menye Yudatɔwo o, siwo dɔ nɔ wuwum la, togbɔ be nuɖuɖu nɔ vevem hã. Gakpe ɖe eŋu la, togbɔ be Dukɔa de se be woatsɔ tu awu amewo hã la, wogbe abe alesi womedi be ame bubu nawu wo o ene. Aleke woawu amesiwo wòle na wo be woalɔ̃ abe woa ŋutɔwo ɖokui ene? Esi wogbe la, menye ɖeko wokplɔ wo dometɔ geɖe de fuwɔamegaxɔwo me o ke wowu wo hã.—Mateo 5:43-48.\nEsi nèle nyati sia xlẽm la, èle vi ɖem tso Sikasedede si dzi wɔm wole la ƒe kpɔɖeŋu bubu me. Yehowa Ðasefowo va kpɔe be, egbea la, ame geɖe kpea fu mɔkpɔkpɔ kple kpekpeɖeŋu aɖeke manɔmee. Le esia ta Ðasefoawo lɔ̃na faa wɔa dɔ nyuiwo tsɔ kpena ɖe amewo ŋu be woasrɔ̃ nu tso mɔkpɔkpɔ kple mɔfiame nyui siwo le Biblia me la ŋu. Esia nye xexeame katã ƒe nufiafiadɔ si wɔm wole le mɔ si ɖeke mesɔ kplii o la ƒe akpa aɖe. Nukae do tso eme? Abe alesi wogblɔe ɖi le Yesaya 2:2-4 ene la, ‘wofia Yehowa ƒe mɔwo kple eƒe toƒewo dukɔ geɖewo,’ le nyateƒe me la, amesiawo wu miliɔn ade le xexeame godoo. Le kpɔɖeŋunyagbɔgblɔ nu la, wosrɔ̃ alesi “woatsɔ woƒe yiwo atu kodziwoe, eye woatsɔ akplɔwo atu hɛ gobɛwoe.” Ŋutifafa kple dedienɔnɔ su wo si le ɣeyiɣi sesẽ siawo me.\nKe Wò hã Ðe?\nTɔ vie nàde ŋugble le vevesese helĩhelĩ kple fukpekpe siwo aɖabaŋeŋe ƒu Sikasededea dzi he va ameƒomea dzi tso esime wodze aglã, si Satana Abosam nɔ megbe na, le Eden-bɔa me ŋu kpɔ. Yehowa ɖo tame be yeagbugbɔ nɔnɔmea aɖo eƒe nɔnɔ kpuie. Aleke? “Esia ŋuti Mawuvi la ɖe eɖokui fia, bene yeagblẽ Abosam ƒe dɔwɔwɔwo.” (Yohanes I, 3:8) Esia ava eme le Mawu ƒe Fiaɖuƒea, si le nunyala Yesu Kristo, si si ŋutete le la si me, amesi fia Sikasededea henɔ agbe ɖe enu la ƒe dziɖuɖu te.—Psalmo 37:9-11; Daniel 2:44.\nBlema Israel-fia Dawid gblɔ be: “Menɔ ɖevime tsã, eye azɔ metsi, ke nyemekpɔ be, wogblẽ ame dzɔdzɔe ɖi, eye viawo ɖo abologbe kpɔ o. Evea ame nu ɣesiaɣi, eye wòdoa nugbana, eye viawo zua yayra” (Psalmo 37:25, 26) Ðe màlɔ ɖe edzi be ame akpa gãtɔ le akpasesẽnu wɔm eye wole nu ham tsɔ wu be ‘woave ame nu eye woado nugbana’ oa? Eme kɔ ƒã be Sikasededea dzi wɔwɔ ate ŋu ana woakpɔ ŋutifafa kple dedienɔnɔ vavãtɔ elabena ana be ame naxɔ yayrawo fifia kple le Mawu ƒe Fiaɖuƒea me le etsɔme. Mawu ƒe Fiaɖuƒea aɖe ɖokuitɔdidi kple vɔ̃ɖinyenye ɖesiaɖe ɖa le anyigba dzi eye wòatsɔ nuɖoanyi yeye si Mawu awɔ aɖo fifi nuɖoanyi gblẽku sia teƒe. Ekema amesiame ase vivi le agbenɔnɔ ɖe Sikasededea nu me.—Psalmo 29:11; Petro II, 3:13.\nMenye ɖeko Yesu fia Sikasededea ko o ke eɖo kpɔɖeŋu nyui ɖi le edzi wɔwɔ me hã\nSikasededea dzi wɔwɔ ate ŋu ana woakpɔ ŋutifafa kple dedienɔnɔ vavãtɔ\nƉoe Ɖe Amewo Ɖoe Ɖe Amewo Sikasededea—Viɖe Le Eŋu\nw01 12/1 axa 4-7


Ame Ŋuti Nyatakakawo Ta Kpɔkpɔ Ƒe Ðoɖo | JW.ORG\nAme Ŋuti Nyatakakawo Ta Kpɔkpɔ Ƒe Ðoɖo\nYehowa Ðasefowo ƒe habɔbɔa dea bubu gome si le amewo si be woakpɔ wo ŋuti nyatakakawo ta la ŋu le ɖekawɔwɔ me kple Biblia ƒe mɔfiamewo. Habɔbɔa kpɔ ale si dzeɖoɖo faa naneke maɣamaɣlae kple amewo ŋuti nyatakaka veviwo xɔxɔ be woatsɔ akpɔ Yehowa Ðasefowo ƒe hiahiãwo gbɔ, woawɔ woƒe mawusubɔsubɔ kple dɔmenyo dɔwo ade goe ƒe vevienyenye kple ale si wòle vevie be womagaʋu go amewo ŋuti nya ɣaɣlawo o ahakpɔ egbɔ be wokpɔ nyatakakawo ta nyuie wole dedie la dze sii. (Lododowo 15:22; 25:9) Míedea asixɔxɔ gã aɖe amewo ŋuti nyatakakawo ta kpɔkpɔ ŋu.—Lododowo 20:19.\nDukɔ geɖewo de sewo be woatsɔ akpɔ amewo ŋuti nyatakakawo ta. Yehowa Ðasefowo ƒe habɔbɔa ya kpɔa gome si le amewo si be woade bubu wo ŋuti nyatakakawo ŋu ahakpɔ wo ta la ta xoxoxo hafi dukɔ mawo va de se siawo gɔ̃ hã. Yehowa Ðasefowo ƒe habɔbɔa ayi edzi anɔ amewo ŋuti nyatakaka siwo wòxɔ la ta kpɔm abe ale si wòwɔnɛ xoxo ene, eye esia dze le nyati sia me.\nAme Siwo Ðoɖo La Bla\nÐoɖo sia bla Yehowa Ðasefowo ƒe habɔbɔ bliboa, eye alɔdzedɔwɔƒewo le habɔbɔ sia teƒe le dukɔ vovovowo me le xexea me godoo.\nAmewo Ŋuti Nyatakakawo Ta Kpɔkpɔ\nYehowa Ðasefowo ƒe habɔbɔa wɔa amewo ŋuti nyatakakawo katã ŋu dɔ le mɔ siwo gbɔna nu:\nEwɔa amewo ŋuti nyatakakawo ŋu dɔ le mɔ si sɔ hele se nu la nu.\nExɔa amewo ŋuti nyatakakawo hewɔa wo ŋu dɔ le mɔ siwo hiã be woatsɔ awɔ Yehowa Ðasefowo ƒe mawusubɔsubɔ kple dɔmenyo dɔwo la ɖeɖe ko nu.\nEkpɔa egbɔ be amewo ŋuti nyatakakawo de pɛpɛpɛ eye wòtrɔa asi le wo ŋu ne yeyewo va kpee. Ne habɔbɔa nya nya nu tso vodada aɖe ŋu ko la, eɖɔnɛ ɖo enumake.\nƔeyiɣi didi si amewo ŋuti nyatakaka siawo hiã na habɔbɔa be wòatsɔ awɔ nu siwo ta wòxɔ wo ɖo la koe wòadzra wo ɖo ase ɖo.\nHabɔbɔa dea asixɔxɔ gã aɖe gome si le amewo si be woakpɔ woƒe nyatakakawo ta la ŋu.\nHabɔbɔa ɖea afɔ siwo hiã le mɔ̃ɖaŋununya kple hakplɔɖoɖowo gome tsɔ kpɔa egbɔ be womeʋu go amewo ŋuti nyatakakawo le mɔ si mele se nu o la nu o. Wodaa mɔʋunya ɖe kɔmpiuta siwo katã dzi amewo ŋuti nyatakakawo le la dzi ale be ame siwo si mɔʋunya mawo le koe kpɔ mɔ aʋu wo. Wodoa dɔwɔxɔwo alo ɔfisiwo ƒe ʋɔtruwo ne wokpã le dɔ me eye dɔwɔla siwo kpɔ mɔ koe ate ŋu aʋu wo.\nAlɔdzedɔwɔƒewo menɔa amewo ŋuti nyatakakawo ɖom ɖe wo nɔewo o negbe ɖe Yehowa Ðasefowo ƒe habɔbɔa hiã wo be wòatsɔ awɔ eƒe mawusubɔsubɔ kple dɔmenyo dɔwo, eye Yehowa Ðasefowo katã lɔ̃ ɖe esia dzi esi woawo ŋutɔ lɔ̃ faa tso nya me be yewoazu Yehowa Ðasefowo heyɔa wo ɖokuiwo alea ta.\nAme Siwo Ŋuti Nyatakakawo Míexɔna Ƒe Gomenɔamesiwo\nGome le ame siwo ŋuti nyatakaka míexɔna la si be míakpɔ woƒe nyatakakawo kple wo ŋuti nya veviwo ta, atrɔ asi le wo ŋu loo alo aɖe wo ɖa, eye míedea bubu gome sia ŋu le ɖekawɔwɔ me kple Yehowa Ðasefowo ƒe ɖoɖo siwo dze le nyati sia me.\nNe ame aɖe bia nane le ɖoɖo si le akpa sia nu la, ele be wòana eŋuti nya vevi siwo aɖo kpe edzi kɔtɛe be eya tututue le nu la biam.\nNe ame aɖe si ŋuti nyatakaka le habɔbɔa gbɔ bia be woana yeanya nyatakakawo, woatrɔ asi le wo ŋu alo aɖe wo ɖa kura la, habɔbɔa ada amea ƒe biabiaa kpɔ nyuie be ewɔ ɖeka kple habɔbɔa ƒe mawusubɔsubɔ ƒe ɖoɖowo mahã, nu siwo esia lɔ ɖe eme la dometɔ ɖekae nye be woabu eŋu kpɔ nenye be amea ƒe biabia ade habɔbɔa ƒe mawusubɔsubɔ kple subɔsubɔwɔnawo ƒe ablɔɖe afɔku me.\nEnye habɔbɔa ƒe didi be yeadzra ame siwo nye Yehowa Ðasefowo ŋuti nyatakakawo ɖo woanɔ anyi ɖaa. Nyatakaka siawo ɖeɖe ɖa ado kplamatsɛ habɔbɔa ƒe mawudzixɔsewo kple subɔsubɔwɔnawo madzemadzee.\nNyanyanana Tso Nyatakakawo Zazã Ŋu Ƒe Gome\nNe ame aɖe susui be wozã ye ŋuti nyatakakawo madzemadzee la, ate ŋu aŋlɔ agbalẽ atsɔ ana nyanya Alɔdzekɔmitia. Ele be wòaɖo agbalẽ sia ɖa le nua dzɔdzɔ ƒe kwasiɖa eve me.


Hebritɔwo 10 - Holy Bible [Ewe Bible 1913] - (Heb 10)\nElabena esi wònye nu nyui, siwo le vava ge la, ƒe vɔvɔli koe li na se la, eye menye nuawo ƒe nɔnɔme vavã o ŋuti la, eyata ƒe sia ƒe vɔsasa, siwo wotsɔna nana ɖaasi la, mate ŋu awɔ amesiwo tena va egbɔ la, blibo gbeɖegbeɖe o;\nKe vɔsasa mawo ɖoa ŋku nuvɔ̃wo dzi na ame ƒe sia ƒe;\nelabena nyitsuwo kple gbɔ̃tsuwo ƒe ʋu mate ŋu aɖe nuvɔ̃wo ɖa akpɔ o.\nEyata esime wòva xexeame la, wògblɔ be: „Vɔsawo kple nunanawo mèdi o, ke boŋ ŋutilã nèdzra ɖo nam;\nnumeme blibowo kple nuvɔ̃vɔsawo medzea ŋuwò o.\nTete megblɔ be: Kpɔ ɖa, megbɔna, agbalẽ me woŋlɔ nya ɖo le ŋutinye be, oo Mawu, wò lɔlɔ̃nu mawɔ!“\nEsi wògblɔ be: „Vɔsawo kple nunanawo kple numeme blibowo kple nuvɔ̃vɔsawo“ — siwo wotsɔna vanɛ le sea nu la — „mèdi wo o, eye womenyo ŋuwò hã o,“\ntete wògblɔ be: „Kpɔ ɖa, megbɔna, be mawɔ wò lɔlɔ̃nu! Eɖe nu gbãtɔ ɖa, be yeaɖo evelia anyi;\nEye nunɔla sia nunɔla nɔa tsitre gbesiagbe henɔa Mawu subɔm, eye wònɔa vɔsa mawo ke, siwo mate ŋu aɖe nuvɔ̃wo ɖa akpɔ o la, tsɔm nɔa nanam agbadre;\nke eya la, esime wotsɔ vɔsa ɖeka na ɖe nuvɔ̃wo ta megbe la, ebɔbɔ nɔ anyi ɖe Mawu ƒe nuɖusi me tegbetegbe,\neye tso ekema dzi la ele lalam, halase esime woatsɔ eƒe futɔwo awɔ eƒe afɔɖodzinui.\nElabena vɔsa ɖeka wòtsɔ wɔ amesiwo ŋuti wokɔ la blibo halase tegbe.\nKe Gbɔgbɔ kɔkɔe hã ɖi ɖase le eŋuti na mí;\nelabena esime wògblɔ be: „Esiae nye nu, si mabia kpli wo le ŋkeke siawo megbe la, Yehowa ye gblɔe: Matsɔ nye seawo ade woƒe dziwo me, eye woƒe tame hã maŋlɔ wo ɖo,\neye nyemagaɖo ŋu woƒe nuvɔ̃wo kple woƒe vodadawo o.“\nKe afisi nuvɔ̃wo ƒe keke le la, vɔsa ɖe nuvɔ̃wo ta meganɔnɛ o.\nAzɔ, nɔviwo, esi dzideƒo le mía si, be míayi ɖe kɔkɔeƒe la me to Yesu ƒe ʋu la me,\neyae nye mɔ, si ŋuti wokɔ na mí, be wòanye mɔ yeye gbagbe, si to xɔmetsovɔ me, eyae nye eƒe ŋutilã;\neye esi nunɔlagã, si le Mawu ƒe aƒe nu la, le mia si ŋuti la,\nmina míalé mɔkpɔkpɔ me ʋuʋu ɖe asi sesĩe, bene magaʋã o; elabena amesi na ŋugbedodo la, enye nuteƒewɔla;\neye míalé ŋku ɖe mia nɔewo ŋu, bena míade dzi ƒo na mía nɔewo le lɔlɔ̃ kple dɔ nyui wɔwɔ me,\neye míagagblẽ mía ŋutɔwo miaƒe ƒuƒoƒewo ɖi, abe alesi amea ɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la.\nke boŋ vɔvɔ̃mɔkpɔkpɔ na ʋɔnudɔdrɔ̃ kple dzo ƒe ŋuʋaʋã, si afiã adikãtɔwo ɖa keŋ la, koe li.\nNe amea ɖe do vlo Mose ƒe sea la, ekuna nublanui makpɔmakpɔe le ɖaseɖila eve alo etɔ̃ ƒe nya nu;\nfetu vɔ̃ wu ka miele susum be, adze amesi tu afɔ Mawuvi la dzi, eye wobu nubabla ƒe nu, si wotsɔ kɔ eŋuti la, nu makɔmakɔa, eye wòdo vlo amenuvevegbɔgbɔ la mahã?\nEnye ŋɔdzinu, ne amea ɖe ge ɖe Mawu gbagbe la ƒe asi me.\neye wotsɔ ŋukpedodowo kple xaxawo wɔmi du ƒe nukpɔkpɔ, eye míezu amesiwo wowɔ nenema ke la ƒe hadelawo.\nElabena gatɔwo hã ƒe nu wɔ nublanui na mi, eye miedo dzi kple dzidzɔ le mia ŋutinuwo haha me, esi mienya bena, ŋutinu, siwo nyo wu, eye wonɔa anyi ɖaa la, li na mi le dziƒo.\nEyata migatsɔ miaƒe dzideƒo, si teƒeɖoɖofetu gã li na la, ƒu gbe o.\n„Elabena esusɔ ʋee ko, tete amesi gbɔna la, nava, eye mahe ɖe megbe o;\nke ame dzɔdzɔe la anɔ agbe atso xɔse me, eye ne egbugbɔ ɖe megbe la, luʋɔnye makpɔ ŋudzedze nyui le eŋuti o.“\nKe miawo míenye amesiwo gbugbɔna ɖe megbe ɖe gbegblẽ me la dometɔwo o, ke boŋ amesiwo xɔnɛ sena hena luʋɔ xɔxɔ la dometɔwo míenye.


“Mina Miaƒe Kekeli Naklẽ” Hena Mawu Ƒe Kafukafu | Nusɔsrɔ̃\nGBE BUBU Afrikaans Albanian Alur Amerika Tokunɔgbe Amharic Amis Angola Tokunɔgbe Arabic Armenian Aymara Azerbaijani Azerbaijani (Cyrillic) Bassa (Cameroon) Belize Kriol Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Iloko Indonesian Isoko Italian Japanese Kabiye Kabuverdianu Kannada Kekchi Kikamba Kikaonde Kikuyu Kinyarwanda Kirghiz Kiribati Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixtec (Guerrero) Mongolian Myanmar Nahuatl (Central) Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Philippines Tokunɔgbe Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Totonac Tsonga Turkish Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zande Zulu\n“Mina miaƒe kekeli naklẽ le amewo ŋkume, ale be . . . woakafu mia Fofo [la].”—MAT. 5:16.\nHADZIDZI: 77, 59\nTsɔ kpe ɖe gbeƒãɖeɖedɔa ŋu la, mɔ bubu kawo dzie míate ŋu ato ana míaƒe kekelia naklẽ?\nAleke míaƒe Kristotɔwo ƒe ɖekawɔwɔa nana nyateƒea sɔsrɔ̃ dzroa amewo?\nNu ka tae wòle vevie ŋutɔ be míanɔ ŋudzɔ egbea?\n1. Susu vevi ka tae wòle be míakpɔ dzidzɔ ɖo?\nDZIDZƆ ka gbegbee nye esi míekpɔna ne míese nu tso dzidziɖedzi si kpɔm Yehowa ƒe amewo le ŋu! Le ƒe si va yi me la, míewɔ Biblia nusɔsrɔ̃ kple ame miliɔn 10 kple edzivɔ. Esia ɖee fia kɔtɛ be Yehowa subɔlawo na woƒe kekelia le keklẽm! Eye bu ɖetsɔlemetɔ miliɔn geɖe siwo de Ŋkuɖodzia hã ŋu kpɔ. Esia wɔe be wova nya nu tso lɔlɔ̃ si Mawu ɖe fia esi wòtsɔ Via na wònye tafe ɖe ameƒomea ta la ŋu.—1 Yoh. 4:9.\n2, 3. (a) Nu kae metea ŋu xea mɔ na mí be ‘míaganɔ keklẽm abe akaɖiwo ene’ o? (b) Le nya si Yesu gblɔ le Mateo 5:14-16 ta la, nu ka mee míadzro?\n2 Le xexea me godoo la, Yehowa ƒe amewo doa gbe vovovowo. Gake esia mexea mɔ na mí be míagakafu mía Fofo, Yehowa, le ɖekawɔwɔ me o. (Nyaɖ. 7:9) Gbe ka kee míeɖadona o, afi ka kee míeɖale o, míate ŋu aklẽ “abe akaɖiwo ene le xexea me.”—Flp. 2:15.\n3 Dzidziɖedzi si teƒe kpɔm míele, ɖekawɔwɔ si le mía dome kple agbagba si míedzena be míanɔ ŋudzɔ la siaa hea kafukafu vanɛ na Yehowa. Le nyati sia me la, míadzro ale si míana míaƒe kekelia naklẽ le mɔ etɔ̃ siawo nu la me.—Xlẽ Mateo 5:14-16.\nKPE ÐE AMEWO ŊU WOASUBƆ YEHOWA\n4, 5. (a) Tsɔ kpe ɖe gbeƒãɖeɖedɔa ŋu la, mɔ bubu ka dzie míate ŋu ato ana míaƒe kekelia naklẽ? (b) Ne míewɔ nu ɖe amewo ŋu nyuie la, nu nyui kae dona tso eme? (Kpɔ foto si le nyati sia ƒe gɔmedzedze.)\n4 “Ame aɖeke mate ŋu awɔ nuteƒe na Aƒetɔ la le ŋkeke mamlɛ siawo me . . . o, negbe ɖe wòwɔ mɔnukpɔkpɔ si le ʋuʋu ɖi be wòana eƒe kekelia naklẽ la ŋu dɔ ko hafi.” June 1, 1925, ƒe Gbetakpɔxɔ me nyati si ƒe tanyae nye “Kekeli Klẽ Le Viviti Me” la mee nya mawo dze le. Nyati ma gblɔ yi edzi be: “Ale si wòawɔ esia ye nye be wòanɔ nya nyuia gblɔm na anyigba dzi nɔlawo, eye wòanɔ agbe wòawɔ ɖeka kple kekelia ƒe mɔwo.” Eme kɔ ƒãa be mɔ aɖe si dzi míetona nana míaƒe kekelia klẽnae nye gbeƒãɖeɖe nya nyuia kple amewo wɔwɔ nusrɔ̃lawoe. (Mat. 28:19, 20) Tsɔ kpe ɖe eŋu la, míate ŋu akafu Yehowa to míaƒe Kristotɔwo ƒe agbenɔnɔ dzi. Aƒelikawo kple ame siwo tsoa eme va yina la léa ŋku ɖe ale si míewɔa nui ŋu. Míaƒe alɔgbɔnukoko xɔlɔ̃wɔwɔtɔe kple gbedoname vividoɖeameŋutɔe ɖea nu geɖe fiana tso ame siwo míenye kple Mawu si míesubɔna ŋu.\n5 Yesu gblɔ na eƒe nusrɔ̃lawo be: “Ne miege ɖe aƒe aɖe me la, mido gbe na aƒea me tɔwo.” (Mat. 10:12) Le nuto siwo me Yesu kple eƒe apostolowo ɖe gbeƒã le me la, amewo lɔ̃a amedzrowo xɔxɔ ɖe woƒe aƒewo me. Egbea, mele nenema le teƒe geɖe o. Ke hã, ne susu nyui le asiwò ɖe amewo ŋu eye nèwɔa nu ɖe wo ŋu vividoɖeameŋutɔe esime nèle nu si tae nèva wo gbɔ ɖo la gblɔm la, zi geɖe la, esia ate ŋu awɔe be aƒemenɔlaa naɖe dzi ɖi eye mabi dzi o. Zi geɖe la, nu nyuitɔ si míawɔ ne míekpɔ ame aɖe zi gbãtɔe nye be míako alɔgbɔnu. Alea kee wòle ne nɔviwo le kekevi siwo dzi míeɖoa míaƒe agbalẽwo ɖo la zãm le dutoƒoɖaseɖiɖidɔa me. Ne èkpɔa gome le subɔsubɔdɔa ƒe akpa sia me la, ɖewohĩ ède dze sii be amewo wɔa nu ɖe mía ŋu nyuie wu ne míeko alɔgbɔnu hedo gbe na wo vividoɖeameŋutɔe. Esia ate ŋu ana woate ɖe mía ŋu atsɔ míaƒe agbalẽawo dometɔ aɖe. Ne èwɔa nu ɖe amewo ŋu nyuie la, ate ŋu ana wòanɔ bɔbɔe na wò be nàdze dzeɖoɖo gɔme kpli wo.\n6. Aleke mía nɔvi atsu kple asi tsitsi aɖe wɔ keke woƒe subɔsubɔdɔa ɖe enu?\n6 Atsu kple asi tsitsi aɖe si le England la ƒe lãmesẽkuxiwo wɔe be womegatea ŋu ɖea gbeƒã tso aƒe me yi aƒe me abe tsã ene o. Eya ta, woɖoe be yewoanɔ yewoƒe aƒea ŋkume ko ana yewoƒe kekelia naklẽ. Woɖoa míaƒe Biblia-srɔ̃gbalẽwo ɖe kplɔ̃ dzi le ɣeyiɣi si me dzilawo va kplɔa wo viwo le suku aɖe si te ɖe woƒe aƒea gbɔ. Dzila geɖe xɔ Sɔhɛwo Biana Be gbalẽa ƒe Babla 1 kple 2 lia kpakple agbalẽ gbadzawo. Nɔvinyɔnu mɔɖela aɖe si le woƒe hamea me la va wɔ ɖeka kpli wo le woƒe ɖaseɖiɖidɔ sia me. Nɔvinyɔnua ƒe vividoɖeameŋu kple atsu kple asia ƒe ɖetsɔtsɔ le eme na amewo ʋã dzila aɖe wòlɔ̃ be woasrɔ̃ Biblia kpli ye.\n7. Aleke nàte ŋu akpe ɖe ame yeye siwo ʋu va miaƒe nutoa me la ŋu?\n7 Ƒe ʋɛ aɖewoe nye esia la, sitsoƒedilawo va dzi ɖe edzi le dukɔ geɖe me. Nu kae nàte ŋu awɔ atsɔ akpe ɖe ame siawo tɔgbi ŋu woanya Yehowa kple eƒe tameɖoɖo? Gbã la, àte ŋu asrɔ̃ ale si wodoa gbe na ame le wo degbea me. Míaƒe JW Language dɔwɔnua ate ŋu akpe ɖe ŋuwò le go sia me. Azɔ hã, ɖe manyo be nàsrɔ̃ nyagbɔgblɔ ʋɛ aɖewo siwo ana woadi be yewoaɖo dze kpli wò oa? Eyome, àte ŋu ahe woƒe susu ayi jw.org dzi eye nàtsɔ míaƒe video kple agbalẽ siwo le wo degbe me le nyatakakadzraɖoƒea la afia wo.—5 Mose 10:19.\n8, 9. (a) Aleke míaƒe kwasiɖa domedome kpekpeawo kpena ɖe mía ŋui? (b) Aleke dzilawo ate ŋu akpe ɖe wo viwo ŋu be woaɖo nya ŋu le kpekpeawo me?\n8 Esi Yehowa lɔ̃ mí ta la, ewɔ ɖoɖo ɖe Agbenɔnɔ Kple Subɔsubɔdɔ Kpekpea ŋu na mí ale be míate ŋu abi ɖe gbeadzisubɔsubɔdɔa me. Nufiame nyui siwo míexɔna le kpekpe sia me la wɔnɛ be dzi ɖoa mía ƒo geɖe wu be míawɔ tɔtrɔyiwo kple Biblia nusɔsrɔ̃wo.\n9 Ne ame yeyewo va míaƒe kpekpeawo la, ewɔa nuku na wo ne wokpɔ ale si ɖeviwo ɖoa nya ŋui. Dzilawo, mikpe ɖe mia viwo ŋu woanya ale si woaɖo nya ŋu le woawo ŋutɔwo ƒe nyagbewo me ale be woana woƒe kekelia naklẽ. Ɣeaɖewoɣi la, woƒe nyaŋuɖoɖo kpui si tso dzi me la ʋãa ɖetsɔlemetɔ yeyewo wokpɔnɛ dzea sii be nyateƒea ye nye esia.—1 Kor. 14:25.\nDO ŊUTIFAFA ÐE ŊGƆ\n10. Akpa kae ƒometadedeagu wɔna le míaƒe ɖekawɔwɔa dodo ɖe ŋgɔ me?\n10 Mɔ bubu aɖe si dzi nàto ana wò kekelia naklẽ ye nye be nàwɔ tɔwò sinua be ɖekawɔwɔ nanɔ wò ƒomea kple wò hamea me. Mɔ aɖe si dzi dzilawo ate ŋu ato awɔ esiae nye be woanɔ Ƒometadedeagu wɔm edziedzi. Ƒome aɖewo kpɔa JW Nyakakadɔwɔƒea ƒe wɔnaa hã ɣeaɖeɣi le ɣletia me. Ne miekpɔ wɔnaa vɔ la, ɖe manyo be miadzro ale si miawɔ nu siwo miesrɔ̃ dzi la me oa? Esime dzilaa le ƒometadedeagua dzi kpɔm la, ele be wòanɔ susu me nɛ be mɔfiame siwo ɖevi suewo hiã la to vovo na sɔhɛwo tɔ. Na ƒomea me tɔ ɖe sia ɖe nakpɔ ale si wòatsɔ nu si srɔ̃m miele la awɔ dɔe ale be nusɔsrɔ̃a naɖe vi na ƒome bliboa.—Ps. 148:12, 13.\nNe ètsɔa ɖe le eme na ame tsitsiwo la, esia atu wò kpli wo siaa ɖo 11)\n11-13. Nu kae mía dometɔ ɖe sia ɖe ate ŋu awɔ atsɔ ado ŋusẽ hamea ƒe ɖekawɔwɔ?\n11 Aleke sɔhɛwo ate ŋu akpe asi ɖe hamea ƒe ɖekawɔwɔ ŋu ahato esia me ade dzi ƒo na ame bubuwo be woana woƒe kekelia naklẽ? Ne sɔhɛ Kristotɔe nènye la, ɖe manyo be nàɖoe wò taɖodzinu be yeadze xɔ̃ ame tsitsi siwo le miaƒe hamea me oa? Àte ŋu abia wo ne woagblɔ nu si kpe ɖe wo ŋu wole Yehowa subɔm ƒe geɖewoe nye esia la na wò. Àkpɔe be esia atu wò ɖo ŋutɔ, eye ade dzo yeye wò kpli wo siaa me be miana miaƒe kekelia naklẽ. Eye mí katã míate ŋu aɖoe míaƒe taɖodzinu be míado vivi ɖe ame yeye siwo va míaƒe kpekpea le Fiaɖuƒe Akpataa me la ŋu. Esia wɔwɔ ana míaƒe ɖekawɔwɔa me nasẽ eye ate ŋu aʋã ame yeyewo be woadi be yewo hã yewoava kpe asi ɖe eŋu be kekelia naklẽ. Nu siwo nàte ŋu awɔ ƒe ɖee nye be nàko alɔgbɔnu na wo ahado gbe na wo vividoɖeameŋutɔe, eye ɖewohĩ nàkpe ɖe wo ŋu woakpɔ teƒe si woanɔ. Ðe wo fia ame bubuwo ale be woaɖe dzi ɖi.\n12 Ne wode dɔ asi na wò be nàkpɔ kpekpe hena gbeadziyiyi aɖe dzi la, àte ŋu akpe ɖe ame tsitsiwo ŋu be woakpɔ gome le gbeƒãɖeɖedɔa me. Ðe anyigbamama si asɔ ɖe woƒe nɔnɔmea nu la le wo sia? Le go aɖewo me la, ahiã be nàwɔ ɖoɖo be woawɔ dɔ kple ɖekakpui alo ɖetugbui si ate ŋu ana kpekpeɖeŋu si wohiã la wo. Àte ŋu aɖe ameŋububu afia ame siwo lãmesẽnyawo kple kuxi bubuwo wɔe be womate ŋu awɔ geɖe o. Ɛ̃, wò nugɔmesese kple ameŋububu ate ŋu akpe ɖe ɖeviwo kple tsitsiawo, nya nyui gbeƒãɖela bibiwo kple esiwo mekpɔ nuteƒe o la siaa ŋu be woaɖe gbeƒã nya nyuia kple dzonɔameme.—3 Mose 19:32.\n13 Hakpalaa gblɔ dzidzɔtɔe be: “Kpɔ ale si wònyo eye wòvivinae ɖa ne nɔviwo le afi ɖeka le ɖekawɔwɔ me!” (Xlẽ Psalmo 133:1, 2.) Le blema Israel la, ne Yehowa subɔlawo va ƒo ƒu ɖekae la, wo hati Yehowa subɔla bubuwo ƒe kpɔɖeŋu nyuiwo dea dzi ƒo na wo. Enɔna abe ami kɔkɔe si ʋẽna lilili, si nana ame ƒe dzi dzea eme ene. Ðe manyo be nàɖoe wò taɖodzinu be nàna nɔviawo ƒe dzi nadze eme eye nàdo ɖekawɔwɔ ɖe ŋgɔ le hamea me oa? Ne èle esia wɔm xoxo la, ekema èdze na kafukafu. Gake ɖe nàte ŋu ‘aʋu wò dzi me gbadzaa,’ si fia be nàgawɔe geɖe wu eye nànɔ ewɔm edziedzi wu tsã?—2 Kor. 6:11-13.\n14. Nu kae nàte ŋu awɔ be nàna wò kekelia naklẽ le miaƒe nutoa me?\n14 Ðe nàte ŋu ana Biblia me nyateƒea ƒe kekelia naklẽ ɖe edzi le miaƒe nutoa mea? Wò nyagbɔgblɔ kple nuwɔna tuameɖowo ate ŋu awɔe be nyateƒea nadzro wò aƒelika aɖewo. Bia ɖokuiwò be: ‘Aleke nye aƒelikawo buamee? Ðe nye aƒe me kple egodo siaa nɔa dzadzɛ eye wòwɔnɛ be míaƒe nutoa me nya kpɔna? Ðe metsona le ɖokuinye si kpena ɖe amewo ŋua?’ Ne èle dze ɖom kple Ðasefo bubuwo la, ɖe manyo be nàna woaƒo nu tso dɔmenyo aɖe si wowɔ alo woƒe agbenɔnɔ nyui si wɔ dɔ ɖe woƒe ƒometɔwo, aƒelikawo, dɔwɔhatiwo alo sukuhatiwo dzi ŋu na wò oa? Anɔ eme be woƒe nuteƒekpɔkpɔwo awɔ dɔ ɖe dziwò.—Ef. 5:9.\n15. Nu ka tae wòle vevie be míanɔ ŋudzɔ?\n15 Nɔnɔme si le mía si hã wɔa akpa vevi aɖe le ale si míenana míaƒe kekelia klẽna me. Yesu gblɔ na eƒe nusrɔ̃lawo zi geɖe be: “Minɔ ŋudzɔ.” (Mat. 24:42; 25:13; 26:41) Eme kɔ ƒãa be ne ewɔna na mí be “xaxa gã” la le adzɔge ʋĩi, eye míesusuna be ava ya, gake manye le míaƒe agbenɔɣi o la, esia awɔe be mímatsɔ nuwɔwɔ kpata ƒe susu awɔ gbeƒãɖeɖedɔa o. (Mat. 24:21) Awɔe hã be le esi teƒe be míana kekelia nanɔ keklẽm nyuie le míaƒe nutoa me la, míaƒe kekelia anɔ tsitsim vivivi eye ate ŋu atsi keŋkeŋ gɔ̃ hã.\n16, 17. Nu kae nàte ŋu awɔ be nàyi edzi anɔ ŋudzɔ?\n16 Esi nuwo gale gbegblẽm ɖe edzi le ɣeyiɣi sesẽ siawo me la, ele be mí katã míayi edzi anɔ ŋudzɔ. Míenyae be Yehowa ahe xaxa gã la ava le ɣeyiɣi si sɔ tututu dzi. Ðikeke aɖeke mele esia ŋu o. (Mat. 24:42-44) Gake hafi ɣemaɣi naɖo la, yi edzi nàgbɔ dzi ɖi eye nànɔ ŋudzɔ. Nɔ Mawu ƒe Nya la xlẽm gbe sia gbe eye nànɔ ŋudzɔ ahanɔ gbedodoɖa dzi ɖaa. (1 Pet. 4:7) Na nɔviŋutsu kple nɔvinyɔnu siwo ƒe agbenɔnɔ ɖenɛ fiana be wole dzidzɔ kpɔm esime wole ŋudzɔ eye wona woƒe kekelia le keklẽm la ƒe kpɔɖeŋu nyuiawo naɖe vi na wò. Esia ƒe kpɔɖeŋu ɖekae nye agbemeŋutinya si ƒe tanyae nye “Ƒe Blaadre Ye Nye Esia Melé Yuda Ŋutsu Ðeka Ƒe Awu Toga.” Edze le April 15, 2012 ƒe Gbetakpɔxɔ me, axa 18-21.\n17 Nɔ gome kpɔm le dɔwɔna kple hadede tuameɖowo me. Esia ana nàkpɔ dzidzɔ geɖe, eye awɔ na wò be ɣeyiɣia va le yiyim kabakaba. (Ef. 5:16) Ƒe alafa ɖekae nye esi va yi la, mía nɔviwo ku kutri vevie eye wote ŋu wɔ dɔ geɖe. Gake míele dɔ geɖe wu wɔm egbea le Yehowa ƒe asi sesẽ si le mía kplɔm la ta. Míena míaƒe kekelia le keklẽm sesĩe le mɔ si meva susu me na ame aɖeke kpɔ o la nu.\nNe hamemetsitsiwo va srã mí kpɔ la, esia naa mɔnukpɔkpɔ mí be nunya si le Mawu ƒe Nyaa me nasu mía si (Kpɔ memama 18, 19)\n18, 19. Aleke hamemetsitsiwo ate ŋu akpe ɖe mía ŋu be míanɔ ŋudzɔ ahasubɔ Yehowa dzonɔamemetɔe? Wɔ eƒe kpɔɖeŋu.\n18 Togbɔ be míede blibo o hã, míate ŋu asubɔ Yehowa wòadze eŋu, eye esia nyanya dea dzi ƒo na mí. Be Yehowa nakpe ɖe mía ŋu míawɔ esia la, ena “nunana siwo nye amewo” la mí; woawoe nye hamemetsitsiwo. (Xlẽ Efesotɔwo 4:8, 11, 12.) Ne hamemetsitsi aɖe gava srã wò kpɔ la, wɔ mɔnukpɔkpɔa ŋu dɔ nàna eƒe nunya kple aɖaŋuɖoɖowo naɖe vi na wò.\n19 Le England la, atsu kple asi aɖe si nɔ kuxiwo me tom le woƒe srɔ̃ɖeɖe me la bia tso hamemetsitsi eve aɖewo si be woakpe ɖe yewo ŋu. Nyɔnua se le eɖokui me be ye srɔ̃a mexɔa ŋgɔ le Yehowa subɔsubɔ me o. Srɔ̃aŋutsua lɔ̃ ɖe edzi be yemebi ɖe nufiafia me o eye yemewɔ ɖoɖo be yewoanɔ ƒometadedeagu wɔm edziedzi o. Hamemetsitsiawo he atsu kple asia ƒe susu yi kpɔɖeŋu si Yesu ɖo ɖi la dzi. Yesu lé be na eƒe nusrɔ̃lawo eye wòkpɔ woƒe nuhiahiãwo gbɔ na wo. Hamemetsitsiawo de dzi ƒo na srɔ̃ŋutsua be wòasrɔ̃ Yesu ƒe kpɔɖeŋua. Wode dzi ƒo na srɔ̃nyɔnua hã be wòagbɔ dzi ɖi na srɔ̃a. Azɔ hã, hamemetsitsiawo ɖo aɖaŋu nyui aɖewo na atsu kple asia tso ale si woawɔ nu aduadui ale be woate ŋu awɔ ƒometadedeagu kple wo viwo eveawo ŋu. (Ef. 5:21-29) Ɣeyiɣi aɖe megbe la, hamemetsitsiawo kafu srɔ̃ŋutsua ɖe eƒe agbagbadzedzewo ta. Wode dzi ƒo nɛ be megana ta o eye wòaɖo ŋu ɖe gbɔgbɔ kɔkɔea ŋu be wòakpe ɖe eŋu wòaxɔ ŋgɔ na eƒe ƒomea le Yehowa subɔsubɔ me. Lɔlɔ̃ kple dɔmenyonyo si hamemetsitsiawo ɖe fia la kpe ɖe ƒome sia ŋu be woana woƒe kekelia naklẽ.\n20. Ne èna wò kekelia le keklẽm la, nu kae nàte ŋu akpɔ mɔ na?\n20 Hakpalaa dzi ha be: “Dzidzɔtɔe nye ame si vɔ̃a Yehowa, ame si zɔa eƒe mɔwo dzi.” (Ps. 128:1) Àte ŋu ana wò kekelia naklẽ ne èkpena ɖe amewo ŋu be woasubɔ Yehowa, ne ènɔa agbe le mɔ si ado ɖekawɔwɔ ɖe ŋgɔ nu, eye nèyi edzi le ŋudzɔ. Esia wɔwɔ ana nàkpɔ dzidzɔ geɖe wu. Amewo ade dzesi wò dɔ nyui wɔwɔwo, eye esia aʋã ame geɖe be woakafu mía Fofo la.—Mat. 5:16.


Wotsɔ Geɖemania Nyɔnudɔmenyotɔ Aɖe Ɖo Fiae Le Vakpo Domi. - Volta Online\nby Volta Online May 24, 2018 May 24, 2018 013734\nFiawo kple dumevi siwo le Vakpo Domi sile North Dayi nutoamea tsɔ Geɖemania nyɔnudomenyotɔ aɖe si woɖe ŋkɔ nabe Josephine Anne Kellner ,tsɔ ɖo nutoame ƒe ŋgɔyiyi nyɔnufia gbãtɔe le azã tɔxɛe aɖe me. Woɖu azã sia abe akpedadzesi ene na Geɖemania nyɔnua ɖe wɔƒe vevie si wole le nutoame ƒe agbalẽsrɔ̃nyawo gomea ta.\nNutoame ametsitsi wodometɔ ɖeka Aƒetɔ John Abioni kafu aƒenɔa ɖe eƒe wɔƒe le nutoame ƒe agbalẽsrɔ̃nyawo ƒe afɔtsɔtsɔ ta. Eɖeme be yexɔ̃ aɖee kplɔ Geɖemania nyɔnu ma va duame le ƒe akpe eve kple wuiadẽa me hena ɖokuitsɔtsɔ sã vɔe nufiãfiã dɔwɔwɔ.\nEbe esi aƒenɔa dze dɔa gɔmea eteƒe medzidzi boo hafi woyi ɖa kplɔ edzilawo kple nɔvia ŋutsu ɖeka vɛ hena dɔa dziyiyi o.\nAƒetɔ Abioni de dzesie hã be dɔmenyotɔ siawo ƒe vava nabe nusɔsrɔ̃ kple nufiafiã ƒe dɔwɔnuwo womega nye kuxi le sukua me o. Ebe togbɔbe dziɖuɖu ƒe ŋdɔme nuɖuɖu nana sukuviwo ƒe ɖoɖoa meɖo yewogbɔ o hã dɔmenyo tɔmawo wɔ ɖoɖo ɖe sukuviawo ƒe nuɖuɖu ŋuti le Adomi Newtown gɔmedzesukua me.\nTɔgbui Dobo Atɔlia, amesi nye nutoame fia, eƒotsi abɔme na dɔmenyotɔmawo veviẽ, ebe woƒe wɔnawo nabe tsitsiɖedzi geɖe va nutoame ƒe agbalẽsrɔ̃nyawo me.\nEyidzi heɖokpe dzi nawo be yewoa wɔ nusianu hena woƒe dedienɔnɔ le afima.


Abraham, Ame Siwo Si Xɔse Le La Fofo | Xɔse Vavã\nGBE BUBU Acholi Afrikaans Albanian Amerika Tokunɔgbe Amharic Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazil Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Colombia Tokunɔgbe Croatian Cuba Tokunɔgbe Czech Danish Dutch Efik Estonian Eŋlisi Eʋegbe Faroese Fijian Finnish Franse Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italy Tokunɔgbe Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korea Tokunɔgbe Korean Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malayalam Maltese Marathi Mauritian Creole Maya Mexico Tokunɔgbe Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Tokunɔgbe Poland Tokunɔgbe Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\n‘Ame Siwo Katã Si Xɔse Le La Fofo’\n1, 2. Aleke xexea trɔ tso Noa ŋɔli, eye aleke Abram se le eɖokui me tso esia ŋu?\nABRAM wu mo dzi hekpɔ gbedoxɔ gã nyadri si le Ur dugã, si nye wo dedua me la le adzɔge ɖaa. * Hoowɔwɔ le edzi yim le afi ma, eye dzudzɔ de dzi kɔtɔɔ. Dzinumawu la ƒe nunɔlawo gale vɔwo sam ake. Kpɔe ɖaa le susu me be Abram trɔ mo ɖa hele ta ʋuʋum, eye eƒe mo ɖee fia be mekpɔ ŋudzedze ɖe nu si wòkpɔ la ŋu o. Esi wònɔ amehawo dome tom le mɔa dzi yina aƒe me la, anya nɔ ale si gbegbe trɔ̃subɔsubɔ xɔ aƒe ɖe Ur la ŋu bum. Aleke tadedeagu nyɔŋu ma va keke ta le xexea me tso Noa ŋɔli enye esi!\n2 Ƒe eve pɛ ko le Noa ƒe ku megbee wodzi Abram. Esime Noa kple eƒe ƒomea wodo le aɖakaʋua me le Tsiɖɔɖɔ gã la megbe la, blemafofo sia sa vɔ na Yehowa Mawu, eye esia yome Yehowa na anyieʋɔ ɖi ɖe alilikpowo ŋu. (1 Mose 8:20; 9:12-14) Ɣemaɣi la, tadedeagu dzadzɛa koe nɔ anyigba bliboa dzi. Gake fifia si Noa ƒe dzidzimeviwo dzi ɖe edzi va ɖo dzidzime ewolia dzi eye wonɔ ta kekem le anyigba dzi la, tadedeagu dzadzɛa nu yi keŋkeŋ kloe. Trɔ̃wo subɔsubɔ va xɔ aƒe ɖi. Abram fofo, Tarax, gɔ̃ hã subɔ trɔ̃wo, eye ɖewohĩ eme legbawo hã.—Yos. 24:2.\nAleke Abram wɔ va zu xɔse ƒe kpɔɖeŋuɖola si ɖe dzesi?\n3. Esime Abram nɔ tsitsim la, nɔnɔme nyui kae va ɖe dzesi le eŋu, eye nu kae míate ŋu asrɔ̃ tso egbɔ?\n3 Abram ya to vovo na eŋɔlimetɔwo. Esime wònɔ tsitsim la, eƒe xɔse na wògava ɖe dzesi geɖe wu. Le nyateƒe me la, Mawu ƒe gbɔgbɔ ʋã apostolo Paulo emegbe wòyɔe be ‘ame siwo katã si xɔse le la fofo’! (Xlẽ Romatɔwo 4:11.) Na míakpɔ ale si wòdzɔe be xɔse sẽŋu ma va su Abram sii ɖa. To esia wɔwɔ me la, míawo ŋutɔwo míate ŋu asrɔ̃ nu geɖe tso ale si míawɔ atsi le xɔse me ŋu.\nAle Si Yehowa Subɔsubɔ Nɔ Le Tsiɖɔɖɔa Megbe\n4, 5. Ame kae anya fia nu Abram tso Yehowa ŋu, eye nu ka tae míate ŋu aƒo nya ta alea?\n4 Aleke Abram wɔ dze si Yehowa Mawu? Míenya be subɔla wɔnuteƒewo nɔ Yehowa si le anyigba dzi le ŋkeke mawo me. Sem nye wo dometɔ ɖeka. Togbɔ be menye eyae nye Noa viŋutsu tsitsitɔ o hã la, eyae woyɔna gbã zi geɖe. Edze ƒãa be esi Sem ƒe xɔse ɖe dzesi tae. * Ɣeyiɣi aɖe le Tsiɖɔɖɔa megbe la, Noa yɔ Yehowa be “Sem ƒe Mawu.” (1 Mose 9:26) Sem de bubu Yehowa ŋu, eye wòbu tadedeagu dzadzɛa nu vevii.\n5 Ðe wòanye be Abram kple Sem wonya wo nɔewoa? Ate ŋu anɔ eme nenema. Kpɔ Abram ɖaa le susu me esime wònye ŋutsuvi dzaa. Aleke gbegbe dzi adzɔe enye esi be wòanyae be tɔgbui nyanu, si kpɔ blemanudzɔdzɔwo teƒe ƒe alafa ene kple edzivɔwo la le ye si! Sem kpɔ ale si xexea vɔ̃ɖi do ŋgɔ na Tsiɖɔɖɔa, ale si Tsiɖɔɖɔ gã la tsrɔ̃ ame vɔ̃ɖiwo ɖa le anyigba dzi, ale si woɖo dukɔ gbãtɔwo anyi esime amegbetɔwo nɔ dzidzim ɖe edzi le anyigba dzi kple Nimrod ƒe aglãdzeɣi wɔnublanuia, si me wotu Babel Mɔa le, la teƒe. Sem, nuteƒewɔla la, mekpɔ gome le aglãdzenuwɔna ma me o, eya ta esi Yehowa tɔtɔ mɔa tulawo ƒe gbe la, Sem kple eƒe ƒomea ya gakpɔtɔ doa gbe gbãtɔ si amegbetɔwo dona, si nye gbe si Noa hã do. Ƒome ma me tɔe Abram hã nye. Eya ta kakaɖedzitɔe la, Abram dea bubu gã aɖe Sem ŋu tso eƒe ɖevime ke. Gawu la, Sem kpɔtɔ nɔ agbe le Abram ƒe agbenɔƒe didi la ƒe akpa gãtɔ me. Eya ta anɔ eme be Sem ye fia nu Abram tso Yehowa ŋu.\nAbram ƒo asa na trɔ̃subɔsubɔ si xɔ aƒe ɖe Ur\n6. (a) Aleke Abram ɖee fia be yesrɔ̃ nu vevi aɖe tso Tsiɖɔɖɔa ƒe ŋutinyaa me? (b) Aleke agbea nɔ na Abram kple Sarai?\n6 Aleke kee nyaa ɖale o, Abram srɔ̃ nu vevi aɖe tso Tsiɖɔɖɔ gã la ƒe ŋutinya me. Edze agbagba vevie be yeazɔ kple Mawu abe ale si Noa zɔ kplii ene. Esia tae Abram ƒo asa na trɔ̃subɔsubɔ, si na wòto vovo le Ur dua me tɔwo kple ɖewohĩ eƒe ƒometɔ kpamkpamwo gɔ̃ hã dome. Ke hã eva kpɔ kpeɖeŋutɔ nyui aɖe ɖe. Eɖe Sarai, nyɔnu aɖe si ɖe dzesi ŋutɔ, menye le eƒe tugbedzedze ɖeɖe ko ta o, ke le ale si gbegbe wòxɔ Yehowa dzi se hã ta. * Togbɔ be atsu kple asia sia tsi ko hã la, ɖikeke mele eme o be wokpɔ dzidzɔ le Yehowa subɔsubɔ me ɖekae. Woxɔ Abram ƒe tɔgãyɔvi Lot, si nye tsyɔ̃evi la hã nyi.\n7. Aleke wòle be Yesu yomedzelawo nasrɔ̃ Abram ƒe kpɔɖeŋui?\n7 Abram megblẽ Yehowa ɖi hekpɔ gome le Ur tɔwo ƒe trɔ̃subɔsubɔ me gbeɖe o. Woa kple Sarai woɖoe kplikpaa be yewomakpɔ gome le nutoa me tɔwo ƒe trɔ̃subɔsubɔ me o. Nenema kee wòle be míawo hã míawɔ nui ne míedi be xɔse akuakua nanɔ mía si. Ele be míawo hã míaɖoe kplikpaa be míato vovo. Yesu gblɔ be ye yomedzelawo manye “xexea ƒe akpa aɖeke o,” eye be xexea alé fu wo le esia ta. (Xlẽ Yohanes 15:19.) Ne èto vevesese si wònyena ne ƒometɔwo alo wò nutoa me tɔwo gbe nu le gbɔwò le esi nètso nya me be yeasubɔ Yehowa ta me kpɔ la, ke ɖo ŋku edzi be menye wò ɖeka dzie nu sia dzɔ ɖo o. Èle zɔzɔm kple Mawu abe ale si Abram kple Sarai hã zɔ kplii do ŋgɔ na wò ene.\n“Ʋu Le Wò Anyigba Dzi”\n8, 9. (a) Nu kae dzɔ gbe ɖeka si Abram maŋlɔ be akpɔ o? (b) Nya kae Yehowa gblɔ na Abram?\n8 Gbe ɖeka, nane dzɔ si Abram maŋlɔ be akpɔ o. Yehowa Mawu ƒo nu kplii! Biblia megblɔ mɔ si tututu dzi Mawu to ƒo nu kplii la o, gake egblɔ be “ŋutikɔkɔe ƒe Mawu la” ɖe eɖokui fia ŋutsu nuteƒewɔla ma. (Xlẽ Dɔwɔwɔwo 7:2, 3.) Ðewohĩ woto mawudɔla aɖe si nye Mawu teƒenɔla la dzi ɖe xexea me katã ƒe Dziɖulagã la ƒe ŋutikɔkɔe wɔnuku la ƒe akpa sue aɖe fia Abram. Dzidzɔ ka gbegbee nye esi wòanye na Abram be wòakpɔ vovototo gã si gbegbe le Mawu gbagbe la kple legba siwo me agbe mele o, siwo eŋɔlimetɔ subɔna la dome!\n9 Nya kae Yehowa gblɔ na Abram? Egblɔ nɛ be: “Ʋu le wò anyigba dzi kple ƒowòmeawo gbɔ kple fofowò ƒe me, eye nàyi anyigba, si mafia wò la dzi.” Yehowa megblɔ anyigba si koŋ dzi wòdi be Abram nayi la nɛ o, ke boŋ ɖeko wògblɔ be yeafia teƒe lae. Gake gbã la, ele be Abram naʋu le wo de kple eƒe ƒometɔwo gbɔ. Le blema Titina Ɣedzeƒe tɔwo ŋɔli la, ƒometɔwo dome kadodowo nɔa vevie ŋutɔ. Ɣemaɣi la, wobunɛ be busue wònye be ame aɖe naklã tso eƒe ƒometɔwo gbɔ aɖanɔ teƒe didi aɖe; ame aɖewo susuna be ku gɔ̃ hã nyo wu!\n10. Nu ka tae manya nɔ bɔbɔe na Abram kple Sarai be woaʋu le woƒe aƒe me le Ur o?\n10 Ʋuʋu le wo de abia be Abram natsɔ nanewo asa vɔe. Kpeɖodziwo ɖee fia be Ur nye dugã si me nu dze edzi na amewo le, si me kesinɔnuwo bɔ ɖo. (Kpɔ aɖaka si le nye “ Du Si Abram Kple Sarai Gblẽ Ðe Megbe.”) Nu siwo ŋu tomenukulawo ke ɖo la ɖee fia be aƒe nyuiwo nɔ blema Ur; xɔnu wuieve alo esi wu nenema nɔ aƒe aɖewo siwo me ƒomewo kple woƒe dɔlawo nɔ la me, xɔawo le togodoo eye xɔxɔnu si woɖo kpe ɖo nyuie la le titina. Aƒemenuzazãwo abe tsinoƒewo, nugododeƒewo kple tsi ƒoɖi toƒewo nɔa aƒeawo me. Ðo ŋku edzi hã be Abram kple Sarai tsi le ƒe me; Abram anya nɔ eƒe ƒe 70-awo me, eye Sarai hã anɔ eƒe ƒe 60-awo me. Abram adi godoo be nu siwo Sarai hiã la nasu esi eye eƒe dzi nadze eme, abe ale si ko srɔ̃ŋutsu ɖe sia ɖe adi be yeawɔ na srɔ̃a ene. Bu dze siwo woanya nɔ ɖoɖom tso dɔdeasi sia ŋu, nya siwo woanɔ wo nɔewo biam kple nu siwo ŋu woatsi dzi ɖo la ŋu kpɔ. Dzi anya dzɔ Abram ŋutɔ be Sarai lɔ̃ be yeaʋu kpli ye! Abe Abram ene la, eya hã lɔ̃ faa be yeagblẽ nu nyui siwo katã le wo de la ɖi ahaʋu.\n11, 12. (a) Dzadzraɖo kple nyametsotso kawoe wòhiã be Abram kple Sarai nawɔ hafi aʋu le Ur? (b) Aleke míate ŋu aɖɔ ale si nuwo yii le ŋdi si me woʋu la me?\n11 Esi Abram kple Sarai tso nya me be yewoaʋu vɔ la, dɔ geɖe dze ŋgɔ wo woawɔ. Agba geɖe li woafɔ, eye ele be woawɔ ɖoɖo ɖe nu geɖe ŋu. Esi womenya afi si yim wole o ɖe, nu kawoe woatsɔ ɖe asi, eye nu kawo ŋue woaɖe asi le? Esi gale vevie wue nye woƒe ƒometɔwo kple ame nyanyɛwo. Ðe woagblẽ Tarax ɖia, alo ɖe woakplɔe ɖe asi? Wotso nya me be yewoakplɔe ɖe asi ahalé be nɛ le mɔa dzi. Ðewohĩ eya hã lɔ̃ ɖe edzi kple dzidzɔ, elabena nuŋlɔɖia yɔe kpe ɖe blemafofowo ŋu hegblɔ tso eŋu be ekplɔ eƒe ƒomea woʋu le Ur. Ðikeke mele eme o be eɖe asi le trɔ̃subɔsubɔ ŋu. Abram ƒe tɔgãyɔvi Lot hã ayi kpli wo.—1 Mose 11:31.\n12 Ŋdi si me woadze mɔa la ɖo mlɔeba. Kpɔe ɖaa le susu me be mɔzɔha bliboa le ƒu ƒom ɖe Ur ƒe gli kple tsimɔ si nye takpɔnu na dua la godo. Wodo agba na kposɔwo kple tedziwo, woƒo lãhawo nu ƒu, ƒomea kple dɔlawo le klalo, eye dzi le wo dzɔm vevie ɖe mɔ si zɔ ge wole la ŋu. * Ðewohĩ wo katã wofɔ ŋku ɖe Abram dzi hele lalam be wòaɖe gbe ne yewoadze mɔ. Mlɔeba la, ɣeyiɣia de, eye wodze mɔ hegblẽ Ur ɖe megbe tegbee.\n13. Aleke Yehowa subɔla geɖewo wɔa nu abe Abram kple Sarai ene egbea?\n13 Egbea la, Yehowa subɔla geɖewo ʋuna yia afi siwo Fiaɖuƒe gbeƒãɖelawo hiã le geɖe wu. Bubuwo srɔ̃a gbe bubu aɖe be yewoate ŋu akeke yewoƒe subɔsubɔdɔa ɖe enu. Alo wotea subɔsubɔdɔa ƒe akpa aɖe si menya wɔna na wo tututu o la kpɔ. Afɔɖeɖe siawo tɔgbi biana zi geɖe be woatsɔ nanewo asa sɔe, si fia be woalɔ̃ faa aɖe asi le agbe me dzidzɔdonamenu aɖewo ŋu. Yehowa subɔla siwo ɖea afɔ siawo tɔgbi la le Abram kple Sarai srɔ̃m, eye wodze na kafukafu! Ne míeɖe xɔse sia tɔgbi fia la, míate ŋu aka ɖe edzi be Yehowa aɖo eteƒe na mí wòagbɔ nu siwo míetsɔ sa vɔe la ta sãsãsã. Eɖoa eteƒe na ame siwo ɖe xɔse fia la godoo. (Heb. 6:10; 11:6) Ðe wòɖo Abram hã ƒe xɔse teƒe nɛa?\nWotso Frat Tɔsisia\n14, 15. Aleke mɔzɔzɔ tso Ur yi Xaran nɔ, eye anye nu ka tae Abram tso nya me be yewoatsi Xaran hena ɣeyiɣi aɖe?\n14 Vivivi la, mɔzɔzɔa va ma Abram kple eƒe amewo. Míate ŋu akpɔ Abram kple Sarai le susu me ɖaa be woanɔ agbatsɔlãwo dzi sẽe eye woaɖi ahazɔ sẽe, eye ga siwo wotsi ɖe lãwo ƒe ka la hã anɔ ɖiɖim esime wo ame evea wole dze ɖom. Ʋɛʋɛʋɛ la, ame siwo mebi ɖe mɔzɔzɔ me o gɔ̃ hã va srɔ̃ agbadɔtutu kple ehoho kple ale si woakpe ɖe Tarax ŋu wòade kposɔa alo tedzia dzi. Woɖo ta dzieheɣetoɖoƒe gome henɔ Frat Tɔsisia ŋu tom. Wole azɔlia dzi ɖɔɖɔɖɔ tso ŋkeke yi ŋkeke hena kwasiɖa geɖe.\n15 Esi wozɔ mɔ abe kilometa 960 ene vɔ la, wova ɖo Xaran, si nye du si me xɔ nogoewo nɔ la mlɔeba; enye dugã si me kesinɔnuwo bɔ ɖo, afi si Ɣedzeƒe kple Ɣetoɖoƒe dome asitsamɔwo do go le. Ƒomea tsi afi ma hena ɣeyiɣi aɖe. Ðewohĩ ŋusẽ meganɔ Tarax ŋu be wòayi mɔzɔzɔa dzi o.\n16, 17. (a) Nubabla ka ŋue Abram kpɔ dzidzɔ ɖo? (b) Aleke Yehowa yra Abram esime wònɔ Xaran?\n16 Ɣeyiɣi aɖe megbe la, Tarax ku esime wòxɔ ƒe 205. (1 Mose 11:32) Togbɔ be Abram xa nu hã la, eƒe akɔ fa, elabena Yehowa gaƒo nu kplii ake. Egagblɔ nya siwo wògblɔ nɛ le Ur la ake, eye wògado ŋugbe bubuwo nɛ. Abram ava zu “dukɔ gã,” eye woayra anyigba dzi ƒomeawo katã to eyama dzi. (Xlẽ 1 Mose 12:2, 3.) Dzi dzɔ Abram ŋutɔ ɖe woa kple Mawu dome nubabla sia ta, eye wòkpɔe be ɣeyiɣia de be yeayi mɔzɔzɔa dzi.\n17 Gake fifia ya la, agba si wòle be Abram nafɔ la gasɔ gbɔ wu, elabena Yehowa na eƒe nunɔamesiwo sɔ gbɔ ɖe edzi esime wòle Xaran. Nuŋlɔɖia ƒo nu tso “woƒe kesinɔnuwo katã kple ame siwo katã wokpɔ le Xaran” ŋu. (1 Mose 12:5) Hafi Abram nate ŋu azu dukɔ la, ele be nunɔamesiwo kple dɔla geɖewo nanɔ esi. Menye ɣesiaɣie Yehowa nana esubɔlawo zua kesinɔtɔwo ya o, ke hã enaa nu sia nu si wohiã ale be eƒe lɔlɔ̃nu nava eme la sua wo si. Esi Mawu yra Abram alea ta la, esu te nyuie azɔ be wòayi eƒe mɔzɔzɔa dzi, ɖeko menya afi yim wòle o dzro.\nMenɔ bɔbɔe na Abram kple Sarai be woaʋu le Ur afi si agbea dze edzi na wo le la o\n18. (a) Abram ƒe mɔzɔzɔa ƒe ɣeyiɣi kae nye vevitɔ le Mawu kple Eƒe amewo ƒe ŋutinya me? (b) Nu vevi bubu kawoe dzɔ le Nisan 14 lia dzi ƒe geɖewo megbe? (Kpɔ aɖaka si nye “ Ƒe Vevi Aɖe Le Biblia Ƒe Ŋutinya Me.”)\n18 Esi wozɔ mɔ ŋkeke geɖe tso Xaran megbe la, wova ɖo Karkemis, afi si mɔzɔlawo tsoa Frat Tɔsisia le zi geɖe. Edze ƒãa be ɣleti si wova yɔ emegbe be Nisan la ƒe ŋkeke 14 lia dzi le ƒe 1943 D.M.Ŋ. mee Abram nɔ ŋgɔ na etɔwo wotso tɔsisia, eye esia nye ɣeyiɣi vevi aɖe ŋutɔ le Mawu kple Eƒe amewo ƒe ŋutinya me. (2 Mose 12:40-43) Anyigba si ŋugbe Yehowa do be yeafia Abram la le anyiehe gome ɖaa. Ŋkeke ma dzie nu, si Mawu bla kple Abram la dze dɔwɔwɔ gɔme.\n19. Nu ka hã ŋue Yehowa ƒo nu tsoe le ŋugbe si wòdo na Abram la me, eye nu ka dzie esia anya ɖo ŋkui na Abram?\n19 Esi Abram kple etɔwo nɔ zɔzɔm ɖo ta anyiehe gome le anyigbaa dzi la, wova tɔ ɖe More ƒe ati gãwo gbɔ, le teƒe si gogo Sixem. Esi wonɔ afi ma la, Yehowa gaƒo nu kple Abram ake. Mawu gado ŋugbe aɖe si me wòƒo nu tso Abram ƒe dzidzimevi siwo ava nɔ anyigbaa dzi la ŋu nɛ. Ðe nya sia na Abram ƒe susu yi nya si Yehowa gblɔ ɖi le Eden bɔa me ku ɖe ‘dzidzimevi’ aɖe si ava ɖe ameƒomea gbe ɖeka ŋu la dzia? (1 Mose 3:15; 12:7) Ðewohĩ. Anɔ eme be eva le egɔme sem azɔ be yele akpa vevi aɖe wɔm le Yehowa ƒe tameɖoɖo vevi aɖe me vava me.\n20. Aleke Abram ɖee fia be yede asixɔxɔ mɔnukpɔkpɔ si Yehowa na ye la ŋu?\n20 Abram de asixɔxɔ gã aɖe mɔnukpɔkpɔ si Yehowa nae la ŋu. Esi Abram nɔ tsatsam le anyigbaa dzi la, ɖikeke mele eme o be eɖɔ ŋu ɖo, elabena Kanaantɔwo gakpɔtɔ nɔ anyigba la dzi; etɔ ɖe mɔ dzi heɖi vɔsamlekpuiwo na Yehowa, eɖi gbãtɔ ɖe More ƒe ati gãwo gbɔ, eye emegbe le teƒe aɖe si te ɖe Betel ŋu. Eyɔ Yehowa ŋkɔ, eye anɔ eme be esia fia be eda akpe na eƒe Mawu la tso dzi me esime wònɔ ŋugble dem le eƒe dzidzimeviwo ƒe etsɔme ŋu. Anya ɖe gbeƒã na Kanaantɔ siwo dome wònɔ la hã. (Xlẽ 1 Mose 12:7, 8.) Gake xɔse ƒe dodokpɔ gãwo le ŋgɔ na Abram le mɔzɔzɔ sia si xɔ eƒe agbenɔɣi susɔea la me. Abram wɔe nyuie be metsɔ susu ɖo nu siwo ŋu wòɖe asi le, eƒe aƒe kpakple dzidzeme si wòkpɔ le Ur tsã la ŋu o. Ke boŋ enɔ ŋgɔgbe kpɔm tẽe. Hebritɔwo 11:10 gblɔ tso Abram ŋu be: “Enɔ du si gɔmeɖoanyi ŋutɔŋutɔwo li na la lalam, du si ƒe aɖaŋuwɔla kple tsola ye nye Mawu.”\n21. Nu kae míenya tso Mawu Fiaɖuƒea ŋu si Abram menya o, eye nu kae nèɖo kplikpaa be yeawɔ?\n21 Mí ame siwo le Yehowa subɔm egbea la míenya nu geɖe tso kpɔɖeŋudu ma, si nye Mawu Fiaɖuƒea, ŋu wu Abram. Míenya be Fiaɖuƒea le dzi ɖum le dziƒo eye ahe xexemenuɖoanyi sia ava nuwuwu kpuie, eye míenya hã be Abram ƒe Dzidzimevi, Yesu Kristo, si ŋugbe wodo xoxoxo la le dzi ɖum fifia le Fiaɖuƒe ma me. Mɔnukpɔkpɔ gã ka gbegbee nye esi wòanye na mí be míakpɔ eteƒe Abraham nagava nɔ agbe ake eye wòase Mawu ƒe tameɖoɖo ma si gɔme mese tututu le gɔmedzedzea me o la gɔme nyuie! Àdi be yeakpɔ ale si Yehowa ana eƒe tameɖoɖowo katã nava eme la teƒea? Ekema ele vevie be nàyi edzi anɔ nu si Abram wɔ la wɔm. Yi edzi nànɔ ɖokuitsɔtsɔsavɔ ƒe gbɔgbɔ ɖem fia, nànɔ toɖoɖo dzi, eye nàde asixɔxɔ mɔnukpɔkpɔ siwo Yehowa na wò la ŋu. Zi ale si nèle Abram, si nye ‘ame siwo katã si xɔse le la fofo,’ ƒe xɔse srɔ̃m la, ava nye wò hã fofowò le gɔmesese aɖe nu!\nDu Si Abram Kple Sarai Gblẽ Ðe Megbe\nƔeyiɣi didi aɖee nye esia Yehowa ƒe habɔbɔa le dɔ dzi le ame siwo ŋu Biblia ƒo nu tsoe kple wo ŋuti nyatakakawo me ɖem na mí le mɔ si ana míakpɔ ale si wonɔ agbee la le susu me nyuie la nu. Le kpɔɖeŋu me, numeɖeɖe sia si ku ɖe du si me Abram kple Sarai ʋu le ŋu la dze le May 22, 1988, ƒe yevugbe me Nyɔ! me:\n“ANYIKPE siwo li kɔ ɖi nyamaa la le mɔ si tso Persia Ƒukɔme ɖo ta Baghdad la ƒe titina afi aɖe. Ðeko wòle abe dzɔla tsiakogo si le dzogbe gã si ƒu kplakplakpla la ŋu dzɔm ene. Ya si lɔ ʋuʋudedi ɖe nu la ƒona ɖe glikpo sia ŋu, ŋudɔkutsu ɖunɛ, eye ɖoɖoe zi toŋtoŋtoŋ le afi ma, negbe lã siwo dona le zã me la ƒe xɔxlɔ̃ koe nàse ɣeaɖewoɣi. Dudo sia koe gasusɔ ɖe afi si blema dugã Ur nɔ.\n“Gake bu ale si Ur nɔ ƒe akpe ene do ŋgɔ ŋu kpɔ. Ɣemaɣi la, Ur si nɔ Frat Tɔsisia to le eƒe ɣedzeƒekpa dzi la nye dugã si me kesinɔnu bɔ ɖo! Aƒe kple fiase siwo wosi akalo na nyuie la le dua ƒe mɔ gɔdɔ̃gɔdɔ̃wo to. Nudzralawo kple nuƒlelawo nɔa asi ƒom le asiwo me. Dɔwɔlawo nɔa dɔ dzi zã kple keli tsɔa alẽfu ɣi nɔa ɖeti trem. Kluviwo droa agba kpekpe siwo me kesinɔnuwo le, siwo tɔdziʋuwo tsɔ vɛ la nɔa ɖiɖim le ʋuawo me blewublewu to ʋuƒo siwo nɔa ʋuʋum le wo te la dzi.\n“Hloloetsotso siawo katã nɔa edzi yim le gbedoxɔ gã nyadri si woate ŋu akpɔ tso dua ƒe akpa sia akpa la ƒe vɔvɔli te. Tadeagulawo vaa gbedoɖaƒe sia va subɔa dzinumawu Nanna, alo Sin, si woxɔ se be eyae na nu dze edzi na Ur dua me tɔwo.\n“Gake ame aɖe ya le du ma me si bua vɔ siwo wosana le gbedoxɔ gã ma tame la ƒe dzudzɔa ʋeʋẽ makɔmakɔe. Eŋkɔe nye Abram.”\nƑe Vevi Aɖe Le Biblia Ƒe Ŋutinya Me\nƔletiŋkeke si dzi Abram tso Frat Tɔsisia la nye ŋkeke vevi aɖe le Biblia ƒe ɣeyiɣikɔntabubu me. Nu vevi bubu aɖewo dzɔ le ɣletiŋkeke ma ke dzi ƒe geɖewo megbe. Le Nisan 14 lia, ƒe 1513 D.M.Ŋ. dzi, si nye ƒe 430 pɛpɛpɛ megbe la, Yehowa ɖe Israel viwo tso kluvinyenye me le Egipte be woayi aɖaxɔ anyigba si ƒe ŋugbe Mawu do na Abram la. (2 Mose 12:40, 41; Gal. 3:17) Eye ŋkeke ma ke dzie Yesu ƒo eƒe apostolowo nu ƒu le ƒe 33 M.Ŋ. me eye wòbla nu kpli wo, si na wova zu dziƒodziɖuɖu si ava ɖe amegbetɔwo ƒe fukpekpewo katã ɖa kpuie la me tɔwo. (Luka 22:29) Va de asi na egbea la, Yehowa Ðasefowo ƒoa ƒu ƒe sia ƒe hena Aƒetɔ Ƒe Fiẽnuɖuɖua ƒe ŋkuɖodziwɔnaa le Nisan 14 lia ma ke dzi, le Yudatɔwo ƒe ɣletigbalẽa nu.—Luka 22:19.\n^ mm. 1 Ƒe aɖewo megbe la, Mawu va trɔ Abram ƒe ŋkɔ be Abraham, si gɔmee nye “Dukɔ Geɖewo Fofo.”—1 Mose 17:5.\n^ mm. 4 Nenema kee le Tarax viŋutsuwo dome la, Abram ye woyɔna gbã zi geɖe, togbɔ be menye eyae nye tsitsitɔ o hã.\n^ mm. 6 Emegbe la, Mawu va trɔ Sarai ƒe ŋkɔ be Sara, si gɔmee nye “Fiavinyɔnu.”—1 Mose 17:15.\n^ mm. 12 Agbalẽnyala aɖewo gblɔ be womemlãa kposɔwo hezãa wo le Abram ƒe ŋkekea me o. Ke hã womete ŋu ɖo kpe nya sia dzi o. Gake Biblia yɔ kposɔwo kpe ɖe Abram ƒe nunɔamesiwo ŋu zi geɖe.—1 Mose 12:16; 24:35.\nAleke Abram ƒe asaƒoƒo na trɔ̃subɔsubɔ ɖe eƒe xɔse fiae?\nNu kae wɔ dɔ ɖe dziwò le ale si Abram lɔ̃ faa be yeaʋu le Ur la ŋu?\nYayra kple mɔnukpɔkpɔ kawoe su Abram si le eƒe xɔse ta?\nMɔ kawo nue nàdi be yeasrɔ̃ Abram ƒe xɔse le?


GBE BUBU Abbey Abkhaz Abui Acholi Adhola Adza Afrikaans Ajië Albania Tokunɔgbe Albanian Alur Amerika Tokunɔgbe Amharic Angola Tokunɔgbe Arabic Arabic (Morocco) Arabic (Tunisia) Argentina Tokunɔgbe Armenian Armenian (West) Assamese Ateso Attié Aukan Australia Tokunɔgbe Austria Tokunɔgbe Awajun Aymara Azerbaijani Azerbaijani (Cyrillic) Balinese Bambara Baoule Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Betsimisaraka (Northern) Betsimisaraka (Southern) Biak Bicol Bislama Bissau Guinean Creole Bolivia Tokunɔgbe Bosnian Boulou Brazil Tokunɔgbe Britain Tokunɔgbe Bulgarian Bété Cakchiquel (Central) Cambodian Catalan Cebuano Central Alaskan Yupik Chamorro Changana (Mozambique) Changana (Zimbabwe) Chavacano Chichewa Chile Tokunɔgbe Chin (Hakha) Chin (Kuki) Chin (Tiddim) Chin (Zotung) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chontal (Tabasco) Chopi Chuabo Chuukese Chuvash Cibemba Cinamwanga Cinyanja Colombia Tokunɔgbe Comorian (Ngazidja) Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Dayak Ahe Dayak Ngaju Digor Douala Drehu Dusun Dutch Ecuador Tokunɔgbe Edo Efik El Salvador Tokunɔgbe Emberá (Catío) Esan Estonia Tokunɔgbe Estonian Eŋlisi Eʋegbe Fante Faroese Fataluku Fijian Finland Tokunɔgbe Finnish Fon Frafra France Tokunɔgbe Franse Frisian Fulfulde (Cameroon) Futuna (East) Ga Galician Garifuna Georgian German Germany Tokunɔgbe Ghana Tokunɔgbe Gitonga Gokana Gourmanchéma Gouro Greece Tokunɔgbe Greek Greenlandic Guadeloupean Creole Guarani Guarani (Bolivia) Guatemala Tokunɔgbe Guerze Guianese Creole Gujarati Gun Guna Guéré Haitian Creole Hausa Hawu Haya Hebrew Hehe Herero Hiligaynon Hindi Hiri Motu Hmong (Ɣi) Honduras Tokunɔgbe Hong Kong Tokunɔgbe Huastec (San Luis Potosi) Hungarian Hungary Tokunɔgbe Hunsrik Iban Ibanag Ibinda Icelandic Igbo Iloko Inakeanon India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Japan Tokunɔgbe Japanese Javagbe (Ɣedzeƒetɔ) Javanese Jula Kabiye Kabuverdianu Kabyle Kachin Kadazan Kannada Karen (S'gaw) Kazakh Kekchi Khana Khasi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Konkani (Devanagari) Konkani (Roman) Korea Tokunɔgbe Korean Kosraean Kpelle Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lahu Lamba Laotian Latgalian Latvia Tokunɔgbe Latvian Lenje Lhukonzo Lingala Lithuanian Lomwe Lovari Low German Luganda Lugbara Lunda Luo Luvale Luxembourgian Macedonian Macua Macushi Madagascar Tokunɔgbe Madi Makasae Malagasy Malawi Tokunɔgbe Malay Malayalam Malaysia Tokunɔgbe Maltese Mam Mambae (Ermera) Mambwe-Lungu Mandjak Mangareva Maninkakan (Eastern) Manipuri Mano Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Maya (Mopán) Mayo Mazahua Mazatec (Huautla) Mbukushu Mende Meru Mexico Tokunɔgbe Mingrelian Miskito Mixe Mixtec (Guerrero) Mixtec (Huajuapan) Mixtec (Tlaxiaco) Mizo Mongolia Tokunɔgbe Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Nama Navajo Ndau Ndebele Ndebele (Zimbabwe) Ndonga Nengone Nepali Netherlands Tokunɔgbe New Zealand Tokunɔgbe Ngabere Ngangela Ngiemboon Nias Nicaragua Tokunɔgbe Nigerian Pidgin Niuean Norwegian Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Otomi (State of Mexico) Paicî Palauan Panama Tokunɔgbe Pangasinan Papiamento (Aruba) Papiamento (Curaçao) Paraguay Tokunɔgbe Pemon Pennsylvania German Persian Peru Tokunɔgbe Philippines Tokunɔgbe Piaroa Pidgin (West Africa) Pidzin (Kamerun) Pilagá Poland Tokunɔgbe Polish Pomeranian Ponapean Portugal Tokunɔgbe Portuguese Portuguese (Portugal) Pular Punjabi Punjabi (Shahmukhi) Páez Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romania Tokunɔgbe Romanian Romany (Albania) Romany (Argentina) Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Romania) Romany (Serbia) Romany (Southern Greece) Roviana Rumanyo Rungus Runyankore Russia Tokunɔgbe Russian Rutoro Réunion Creole Saami (North) Samoan Sangir Sango Saramaccan Sarnami Sena Senoufo (Cebaara) Sepedi Sepulana Serbia Tokunɔgbe Serbian Serbian (Roman) Serer Sesotho (Lesotho) Sesotho (South Africa) Setswana Seychelles Creole Shipibo-Conibo Shona Shuar Sidama Silozi Sinhala Slovak Slovakia Tokunɔgbe Slovenia Tokunɔgbe Slovenian Soli Solomon Islands Pidgin Somali Spain Tokunɔgbe Spanish Sranantongo Sunda Susu Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Tajiki Talian Tamil Tandroy Tankarana Tarahumara Tarascan Tatar Telugu Tetun Dili Thai Thailand Tokunɔgbe Tigrinya Tiv Tlapanec Toabaite Toba Tojolabal Tok Pisin Tokelauan Tongan Toraja Totonac Toupouri Tshwa Tsonga Turkish Turkmen Tuvaluan Twi Tyrewuju Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Wallisian Warao Waray-Waray Wayuunaiki Wejewa Welsh Wichi Wolaita Wolof Xavante Xhosa Xârâcùù Yacouba Yoruba Yukpa Zande Zapotec (Guevea) Zapotec (Isthmus) Zapotec (Lachiguiri) Zapotec (Villa Alta) Zulu\nYehowa tsɔ anyigba la na ŋutsuwo kple nyɔnuwo. Míaƒe aƒee wònye. Eya ta womewɔ atsu kple asi gbãtɔ, Adam kple Xawa, be woadzi ayɔ dziƒo o—Mawu wɔ mawudɔlawo ɖe dziƒo xoxo. (Hiob 38:4, 7) Ke boŋ, Mawu da ame gbãtɔ ɖe paradiso nyui aɖe si woyɔ be Eden la me. (1 Mose 2:15-17) Yehowa tsɔ mɔkpɔkpɔ si nye be woanɔ agbe tegbee le anyigba dzi la ɖo eya kple vi siwo wòava dzi la ŋkume.—Xlẽ Psalmo 37:29; 115:16.\nLe gɔmedzedzea me la, Eden bɔa ɖeɖe koe nye paradiso. Ele na atsu kple asi gbãtɔ la be woadzi viwo woayɔ anyigba la dzi. Vivivi la, woava nye agbo ɖe anyigba bliboa dzi eye woawɔe wòazu paradiso. (1 Mose 1:28) Womatsrɔ̃ anyigba la akpɔ gbeɖe o. Anye ameƒomea ƒe aƒe tegbee.—Xlẽ Psalmo 104:5.\nAdam kple Xawa meɖo to Mawu o, eya ta Yehowa nya wo le Eden bɔa me. Paradisoa me nɔnɔ ƒe mɔnukpɔkpɔa ge le amegbetɔwo si, eye ame aɖeke megate ŋu ɖoe anyi o. Biblia gblɔ be: “Wotsɔ anyigba de asi na nu vlo wɔlawo.”—Hiob 9:24.—Xlẽ 1 Mose 3:23, 24.\nÐe Yehowa ɖe asi le tame si wòɖo ɖe ameƒomea ŋu le gɔmedzedzea me la ŋua? Ao! Eyae nye ŋusẽkatãtɔ la. Mate ŋu ado kpo nu o. (Yesaya 45:18) Agana nuwo nanɔ na amegbetɔƒomea abe ale si wòɖoe be wòanɔ hafi la ene.—Xlẽ Psalmo 37:11, 34.\nWoagaɖo Paradiso anyi ɖe anyigba dzi ne Yesu, Fia si Mawu ɖo la, ɖe afɔ vevi aɖe. Le aʋa si woyɔna be Armagedon me la, Yesu anɔ ŋgɔ na mawudɔlawo woatsrɔ̃ ame siwo katã tsi tsitre ɖe Mawu ŋu. Eye Yesu ade Satana gaxɔ me ƒe 1,000. Mawu ƒe amewo ya atsi agbe, elabena Yesu akplɔ wo ahakpɔ wo ta. Woanɔ agbe tegbee le Paradiso me le anyigba dzi.—Xlẽ Nyaɖeɖefia 20:1-3; 21:3, 4.\nƔekaɣie Mawu aɖe nu vlo wɔwɔ ɖa le anyigba dzi? Yesu gblɔ “dzesi” si aɖee afia be nuwuwua gogo la ɖi. Ale si xexea me ƒe nɔnɔmewo le fifia na ameƒomea ƒe agbetsitsi ɖo afɔku me, eye wònye kpeɖodzi be míele “nuɖoanyi sia ƒe nuwuɣi” la me.—Xlẽ Mateo 24:3, 7-14, 21, 22.\nLe Yesu ƒe ƒe 1,000 dziɖuɖu tso dziƒo ɖe anyigbaa dzi me la, aɖe fukpekpewo katã ɖa. (Yesaya 9:5, 6; 11:9) Yesu anye Fia, eye wòaganye Nunɔlagã, si aɖe ame siwo lɔ̃ Mawu la ƒe nu vɔ̃wo ɖa. Ekema Mawu ato Yesu dzi aɖe dɔléle, amegãkuku kple ku ɖa.—Xlẽ Yesaya 25:8; 33:24.\nAme siwo ɖoa to Mawu lae anɔ Paradiso la me. (1 Yohanes 2:17) Yesu dɔ eyomedzelawo be woaɖadi ame fafawo eye woafia wo ale si woawɔ adze Mawu ŋu. Egbea la, Yehowa le kpekpem ɖe ame miliɔn geɖewo ŋu be woava nɔ agbe le Paradiso me le anyigba dzi le etsɔme. (Zefaniya 2:3) Le Yehowa Ðasefowo ƒe Fiaɖuƒe Akpatawo me la, amewo srɔ̃a ale si woanye srɔ̃ŋutsu kple vifofo nyuiwo, kpakple ale si woanye srɔ̃nyɔnu kple vidada nyuiwo. Ðeviwo kple wo dzilawo siaa dea ta agu ɖekae, eye wosrɔ̃a ale si woana nya nyui la naɖe vi na woe.—Xlẽ Mixa 4:1-4.